Penerima vaksin boleh rakam video terima vaksin, kata Khairy

Rakaman video dibenarkan semasa proses menerima vaksinasi sebagai bukti proses suntikan berjaya dijalankan, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar.

Khairy berkata langkah tersebut dapat memastikan isu suntikan vaksin kosong tidak berulang dan prosedur operasi standard (SOP) yang sedia ada dipatuhi iaitu meminta petugas kesihatan menunjukkan picagari yang diisi kuantiti vaksin kepada penerima sebelum suntikan.

“Anda boleh rakamkan video diri anda terima vaksin, jadi anda dan kami (kerajaan) mempunyai bukti kukuh bahawa vaksin yang sempurna telah diberikan,” katanya lapor Bernama pada sidang media harian PICK hari ini.

Berhubung siasatan pihak polis melibatkan kaitan isu picagari kosong dengan sindiket penjualan vaksin Covid-19 di negara ini, Khairy menjelaskan tiada bukti kukuh ditemui setakat ini berhubung dakwaan tersebut.

“Daripada 16 juta dos yang telah kita beri secara kumulatif, hanya 13 laporan polis dibuat berkaitan isu suntikan picagari kosong oleh petugas Kementerian Kesihatan (KKM) di beberapa pusat pemberian vaksin (PPV),” katanya lagi.

Turut sama dalam sidang media Menteri Kesihatan Datuk Seri Dr Adham Baba.

Khairy berkata daripada 13 laporan polis yang dibuat, hanya satu kes disebabkan kecuaian oleh petugas kesihatan manakala selebihnya tiada bukti kukuh seperti yang didakwa dan tular dalam media sosial.

Mengulas lanjut, beliau berkata hanya satu kes di Kem Lapangan Terbang Sungai Petani, Kedah yang mendapati jururawat mengaku memberikan suntikan kosong akibat keletihan dan jururawat itu telah diberikan amaran serta menjalani proses tatatertib di bawah Kementerian Kesihatan.

Mengenai dua lagi kes melibatkan PPV di Banting dan Pusat Pameran dan Perdagangan Antarabangsa Malaysia (MITEC), beliau berkata suntikan dos tambahan akan diberikan kepada penerima kerana ketidakpastian daripada petugas kesihatan sama ada wujud kecuaian atau tidak.

Selain itu, Khairy berkata wujud salah faham kerana terdapat pengadu membuat laporan polis kerana tidak mempunyai kesan sampingan seperti tangan tidak kebas, sekali gus mendapati tiada bukti bagi menyokong dakwaan suntikan vaksin kosong itu.

Khairy, yang mengakui terdapat kesilapan atas kecuaian, menegaskan kerajaan sentiasa memelihara integriti PICK dan ribuan petugas barisan hadapan yang berisiko menyuntik rakyat Malaysia.

Menteri Sains, Teknologi dan Inovasi itu meminta maaf atas kesilapan yang berlaku berkaitan vaksin sejak beberapa hari lepas dan meminta semua rakyat Malaysia agar terus memberi semangat kepada petugas barisan hadapan yang sedang bertungkus lumus memberikan vaksin, sekali gus memerangi pandemik Covid-19.


25 kluster baharu dikesan, 60 kematian direkodkan

Sebanyak 60 kes kematian akibat Covid-19 di seluruh negara direkodkan dalam tempoh 24 jam sehingga 12 tengah hari tadi membabitkan 58 warganegara dan dua bukan warganegara.

Ketua Pengarah Kesihatan, Tan Sri Dr Noor Hisham Abdullah berkata sebanyak 7,530 kes dilaporkan sembuh menjadikan kumulatif kes sembuh sehingga kini sebanyak 608,465.

“Sebanyak 66,097 kes masih aktif. Seramai 909 pesakit dirawat di unit rawatan rapi dan daripada jumlah itu 441 kes memerlukan alat bantuan pernafasan,” katanya dalam kenyataan hari ini.

Beliau berkata dalam tempoh itu 25 lagi kluster dikesan menjadikan 795 kluster masih aktif dengan 1,762 kluster ditamatkan.

Dua puluh daripada kluster baharu itu membabitkan tempat kerja, komuniti (empat) dan pendidikan (satu).

Dr Noor Hisham berkata Selangor dan Johor masing-masing mencatatkan enam kluster baharu yang semuanya membabitkan tempat kerja diikuti Kedah (empat – tempat kerja); masing-masing dua di Pulau Pinang, Sarawak dan Negeri Sembilan (tempat kerja dan komuniti), dan masing-masing satu di Melaka, Kuala Lumpur dan Terengganu membabitkan kluster komuniti dan pendidikan.

Terdahulu beliau memaklumkan 5,738 kes baharu Covid-19 dilaporkan dalam tempoh 24 jam sehingga 12 tengah hari tadi.

Buat kali pertama kes positif baharu Covid-19 di Negeri Sembilan mencanak naik apabila dalam tempoh 24 jam sehingga 12 tengah hari tadi merekodkan kes harian tertinggi sebanyak 1,086.

Data 17 Jun 2021


AGC nafi miliki kertas siasatan terhadap hakim Mohd Nazlan

Kertas siasatan terhadap hakim perbicaraan yang mendengar kes Datuk Seri Najib Razak berhubung penyelewengan RM42 juta firma milik kerajaan SRC International Sdn Bhd, tidak berada di Jabatan Peguam Negara (AGC), kata Tan Sri Idrus Harun.

“Ia tidak berada bersama kami. Saya tidak tahu. Ia bukan bersama kami,” katanya menurut MalayMail ketika ditemui selepas Simposium Keluarga Malaysia di Pusat Konvensyen Antarabangsa Putrajaya (PICC) Putrajaya, hari ini (21 Ogos 2022).

Minggu lalu, dalam satu kenyataan yang disiarkan di Twitter, Setiausaha Agung UMNO Datuk Seri Ahmad Maslan mendakwa dokumen yang kononnya kertas siasatan Suruhanjaya Pencegahan Rasuah Malaysia (SPRM) terhadap hakim Datuk Mohd Nazlan Mohd Ghazali, dikatakan telah dibocorkan dan menjadi viral.

Beliau berkata dokumen yang tular itu antara lain mendakwa wujud kesalahan mengikut Seksyen 220 Kanun Keseksaan membabitkan Mohd Nazlan yang kini Hakim Mahkamah Rayuan.

Ahmad Maslan mendakwa AGC sudah menerima kertas siasatan kes Mohd Nazlan sejak tiga bulan lalu, selaras kenyataan SPRM pada 21 Mei yang mengesahkan siasatan itu sudah selesai dan diserahkan kepada AGC.

Ahli Parlimen Pontian itu dilaporkan berkata keputusan sebulat suara Mahkamah Persekutuan untuk menolak permohonan Najib bagi menambah bukti baharu yang dikatakan ada kaitan dengan konflik kepentingan Mohd Nazlan, dan kertas siasatan SPRM mengenai hakim itu telah dihantar ke AGC sejak 18 Mei atau tiga bulan lalu.

Beliau kemudian berkata UMNO berpandangan bahawa “SPRM perlu mengesahkan atau menafikan kesahihan kertas siasatan yang telah menjadi tular”, dan bahawa “AGC perlu mengumumkan jika akan ada tindakan lanjut untuk kertas siasatan itu” .

Pada 21 Mei, SPRM mengumumkan bahawa ia telah menyelesaikan siasatan – yang dikatakan telah bermula pada Mac – dalam kes melibatkan Mohd Nazlan, dan berkata kertas siasatan telah dibentangkan kepada AGC pada 18 Mei untuk kajian dan arahan lanjut.

Dalam beberapa bulan sebelum perbicaraan rayuan SRC terakhir Najib di Mahkamah Persekutuan, dakwaan liar telah dibuat secara dalam talian terhadap Mohd Nazlan dalam apa yang dilihat sebagai cubaan merosakkan reputasinya.

Mohd Nazlan, bagaimanapun, telah membuat laporan polis berhubung artikel penulis blog dalam buruan Raja Petra Kamarudin pada 20 April yang mendakwa siasatan berhubung jumlah RM1 juta dalam akaunnya, dan menafikan “tuduhan palsu, tidak berasas dan berniat jahat” dalam artikel itu.


PM buat kejutan agih daging korban

Di sebalik kesibukan mengurus tadbir negara ketika pandemik, Tan Sri Muhyiddin Yassin sempat meluangkan masa mengagihkan daging korban di sekitar ibu negara, hari ini.

Beberapa video dimuat naik di Facebook menunjukkan Muhyiddin mengagihkan daging korban sempena Aidiladha kepada penduduk di Kampung Padang Balang, Sentul, petang tadi.

Muhyiddin yang berbaju batik berwarna jingga dan berpelitup muka, datang dalam keadaan santai dan menjadi kejutan kepada penduduk kampung itu yang tidak menjangka ketibaan Perdana Menteri di kediaman mereka.

Beliau juga dilihat mengunjungi penduduk kampung itu tanpa gerombolan pegawai yang menjadi kelaziman ketika lawatan anggota Kabinet dan ahli politik.


Situasi Covid di Indonesia lebih terkawal daripada negara jiran: Menteri

Menteri Kesihatan Indonesia Budi Gunadi Sadikin berkata pandemik Covid-19 di Indonesia secara relatifnya lebih terkawal berbanding negara-negara jiran yang lain

“Indonesia adalah antara negara yang secara relatifnya jauh lebih baik daripada negara lain, termasuk negara jiran kita (dari segi situasi Covid-19),” katanya dalam kenyataan akhbar sempena ‘Mesyuarat Terhad Penilaian Pelaksanaan Sekatan mengenai Aktiviti Kemasyarakatan (PPKM),’ di Jakarta pada Isnin.

Bagaimanapun, kerajaan akan terus berhati-hati dan memantau perkembangan global berhubung potensi varian baharu Covid-19, tambahnya.

“Kerajaan menyedari lonjakan kes yang tinggi sentiasa berpunca daripada kemunculan varian baharu. Oleh itu, kami sentiasa memantau varian baharu yang wujud,” katanya.

Peningkatan semasa dalam kes di Eropah dan China disebabkan oleh varian baharu, iaitu Omicron BA.2, kata menteri itu. Varian ini juga telah memasuki Indonesia dan telah menjadi varian yang dominan.

“Kami bertuah dengan keadaan imuniti rakyat Indonesia yang cukup baik sehingga varian baharu ini tidak menyebabkan lonjakan kes,” kata Sadikin.

Memandangkan keadaan yang cukup terkawal, kerajaan optimis rakyat akan dapat menjalankan aktiviti mereka dengan lebih bebas, tambahnya.

Berdasarkan tinjauan serologi penduduk Indonesia untuk virus SARS-CoV-2 yang dijalankan pada November–Disember 2021, 86.6 peratus penduduk Indonesia mempunyai antibodi terhadap Covid-19.

Ini bermakna 86.6 peratus penduduk Indonesia mempunyai imuniti terhadap Covid-19 pada bulan itu. Bagaimanapun, jumlah ini dijangka terus meningkat kerana kerajaan meneruskan program vaksinasinya, katanya.

Kerajaan telah membenarkan rakyat pulang ke kampung halaman mereka pada Aidilfitri tahun ini memandangkan keadaan kesihatan orang ramai yang sudah dilindungi secukupnya melalui vaksinasi, tambah menteri itu.

“Kerajaan berasa yakin kita boleh menjalankan aktiviti dengan lebih bebas,” katanya.

Polisi pulang hari raya itu atau dikenali ‘mudik lebaran’ adalah susulan kepada arahan Presiden Joko Widodo supaya orang ramai dibenarkan pulang ke kampung halaman untuk menikmati Ramadan dan cuti Aidilfitri, katanya. – Antara


PRN Johor: UMNO berbohong kata PAS tolak kerusi ditawarkan

Pengarah Pilihan Raya PAS Pusat Datuk Seri Muhammad Sanusi Md Nor berkata ada pihak yang berbohong dengan mendakwa parti itu menolak kerusi untuk ditandingi pada Pilihan Raya Negeri (PRN) Johor akan datang.

Malah, menurutnya sehingga kini belum ada sebarang rundingan berhubung pembahagian kerusi untuk PRN Johor itu.

“Jika ada pihak yang mendakwa PAS telah menolak kerusi yang mereka tawarkan kepada PAS atas sebab apa sekalipun, sesungguhnya dia telah berbohong,” katanya dalam kenyataan malam tadi.

Beliau tidak menyebut pihak mana yang berbohong dan menawarkan kerusi itu, namun ia dipercayai merujuk kepada kenyataan Pengerusi Badan Perhubungan UMNO Johor, Datuk Hasni Mohammad.

Sebelum ini, Hasni menerusi klip video yang dimuat naik dalam media sosial mengatakan UMNO Johor menawarkan empat kerusi kepada PAS tetapi ditolak oleh parti Islam itu.

Hasni mendakwa PAS lebih berminat terhadap tawaran 15 kerusi oleh Bersatu. Dakwaan ini dipercayai telah dibuat pada Mac tahun lalu.

Kelmarin, Naib Presiden UMNO, Datuk Seri Mohamed Khaled Nordin turut mengkritik PAS yang meminta semua kerusi Barisan Nasional (BN) tewas kepada Pakatan Harapan (PH) berbanding empat kerusi yang ditawarkan jika mahu bekerjasama dalam PRN Johor akan datang.

“Seingat saya semua kerusi yang BN kalah pada PRU14, PAS juga tanding, PAS pun kalah. Kesemuanya PAS kalah pada BN. Jadi apa logik yang dipakai tuntut kerusi tersebut PAS bertanding di 40 kerusi, semua kalah kepada UMNO (berdasar kiraan undi siapa tinggi) kecuali satu (DUN Bukit Pasir),” katanya.

Mengulas lanjut, Muhammad Sanusi yang juga Menteri Besar Kedah berkata pembohongan itu bertujuan menimbulkan kebencian dalam kalangan parti terbabit.

Malah katanya dengan melakukan pembohongan itu pihak terbabit juga sedang menyemai bibit-bibit kebencian dan perpecahan dalam kalangan ummah.

“Berbohong tentang sikap PAS yang digambarkan sebagai tamak di hadapan jentera mereka sendiri tidak lain hanya bertujuan menimbulkan kebencian penyokong mereka kepada PAS.

“Jika mereka menyemai kebencian dengan bercakap bohong, adakah akan tumbuh pernyatuan? Tidak! Mereka sedang mengusahakan perpecahan,” katanya.


Semangat politik pengundi muda masih buat PN

Daripada perbualan dalam media sosial hinggalah peniaga muda yang berniaga di pasar malam, kita dapat lihat kesedaran politik dalam kalangan belia telah meningkat di Malaysia.

Kesedaran ini lebih ketara sejak 2008, apabila pilihan raya umum pada tahun itu berkesudahan dengan parti pembangkang memenangi 82 kerusi parlimen, sekali gus memastikan Barisan Nasional gagal meraih majoriti super – atau dua pertiga undi buat julung-julung kali sejak 1969.

Dalam pada itu,  pola pengundian orang Melayu dalam enam pilihan raya negeri (PRN) dilihat dimonopoli oleh  pengundi muda terutamanya kelompok Undi18 dan pengundi pertama kali antara faktor yang membawa keberuntungan PN memenangi kerusi-kerusi di kawasan Melayu serta menerobos kubu-kubu UMNO-Barisan Nasional (BN) dan Pakatan Harapan (PH).

Ini kerana kemampuan PN menggunakan media sosial terutamanya aplikasi TikTok serta media sosial yang lain ketika berkempen dengan kreatif dan berkesan.

Kedua, kegagalan semua parti termasuk PN untuk memahami hasrat dan kemampuan pengundi ini secara mendalam dengan menyangka mereka senang dipengaruh dan sudah ada pilihan tetap; suatu yang sudah dibaiki oleh semua parti ketika ini walaupun PN lebih mendepaninya dalam keadaan yang tidak disangka ketika PRU15.

Berdasarkan statistik Suruhanjaya Pilihan Raya (SPR), seramai 9,773,571 pemilih layak mengundi pada PRN 12 Ogos depan membabitkan pengundi berusia 21 hingga 29 tahun yang mencatat seramai 2,169,120 (22.19 peratus), diikuti pengundi berusia 30 hingga 39 tahun iaitu seramai 2,163,982 orang (22.14 peratus).

Bagi pengundi muda berusia 18 hingga 20 tahun pula, statistik merekodkan golongan terbabit adalah seramai 661,905 orang atau 6.77 peratus.

Undian kali ini juga mengambil kira peratusan pulang atau keluar mengundi rendah, di samping kemungkinan berlaku ketepuan undi akar umbi kepada parti-parti bertanding akan menyebabkan pemindahan undi (vote transfer).

Kemungkinan undi pindah berlaku secara marginal atas beberapa faktor (boikot, protes, undi rosak), maka mengharapkan undi teras (core vote) membantu parti untuk menang adalah sangat berisiko.

Undi teras mungkin boleh diperoleh dan dikawal oleh parti masing-masing. Setiap parti jelas tahu dan ada kaedahnya tersendiri. Namun kelompok muda berbeza.

Kelompok ini adalah pengundi atas pagar dan jalur tengah, tidak berparti, tidak terikat dengan budi dan tanpa bebanan realiti. Namun mereka tetap pengundi berharga yang sukar didekati berbanding pengundi akar umbi.

Dengan perubahan pasca PRU15, sentimen pengundi muda juga dijangka berubah selaras dengan sifat kelompok ini yang dinamik dan progresif.

Yang jelas, pengundi muda akan sekali lagi menjadi penentu PRN selain sentimen pengundi Melayu. Dengan jangkaan pengundi Melayu masih kuat untuk PN, undi pengundi muda mungkin kembali terbuka untuk direbutkan.

Sementara itu, kajian terbaharu Ilham Centre menunjukkan pola pengundian pengundi muda seperti Pilihan Raya Umum ke-15 (PRU15) yang lalu dijangka kekal pada Pilihan Raya Negeri (PRN) kali ini.

Menurut Ilham Centre, berdasarkan kajian, pengundi muda dijangka kekal cenderung memilih Perikatan Nasional (PN).

Kaji selidik yang dilakukan firma itu mendapati program Temu Anwar, pemberian e-wallet Belia RM200 dan sebagainya masih belum cukup kuat untuk menarik sokongan pengundi muda.

Menurut Ilham Centre, ternyata maklumat yang ditemui dalam kajian ini membuktikan pola itu masih kekal dan PH menghadapi cabaran untuk menganjak dan menarik sokongan pada segmen ini.

Walaupun PMX begitu agresif berdialog dan turun bertemu anak muda di kampus, ternyata ia belum memadai untuk merubah secara peratusan besar menukar sokongan mereka kepada parti pemerintah.

Kaji selidik yang dilakukan juga mendapati pengundi muda tidak kekok berkongsi kecenderungan politik mereka secara terbuka malah kini lebih jelas menunjukkan pendirian politik masing-masing.

“Tiada istilah undi adalah rahsia, mereka merasa selesa menzahirkan sikap dan sokongan dalam PRN kali ini.

“Kecenderungan membuat keputusan mereka berbeza berdasarkan demografi, psikografi dan lokaliti,” kata Ilham Centre dalam satu kenyataan.


Harga ayam dikurangkan, kata Perdana Menteri

Perdana Menteri Datuk Seri Ismail Sabri Yaakob berkata harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan.

Pada masa sama beliau berkata harga telur ayam untuk semua gred adalah kekal seperti harga kawalan Skim Harga Maksimum Keluarga Malaysia (SHMKM) semasa, lapor Bernama.

Menurutnya keputusan itu dicapai dalam Mesyuarat Khas Majlis Tindakan Sara Hidup Negara (NACCOL) mengenai Industri Pengeluaran Makanan yang berlangsung hari ini.

Perdana Menteri yang mempengerusikan mesyuarat itu berkata pelaksanaan kedua-dua harga berkenaan akan bermula dari 5 Februari depan sehingga 5 Jun ini.

“Kerajaan akan memberikan subsidi bagi memastikan harga barangan dapat dikawal seperti SHMKM dan perincian subsidi ini akan dilakukan oleh Pasukan Khas Mengenai Kos Sara Hidup Negara yang akan diketuai Kementerian Pertanian dan Industri Makanan serta beberapa kementerian, wakil syarikat berkaitan kerajaan (GLC) dan persatuan pengguna sehingga harga kembali stabil,” katanya dalam satu kenyataan.

Perdana Menteri berkata selain itu, permit import ayam bulat juga dibuka kepada semua pemegang Permit Kelulusan (AP) bagi mengimport ayam, berbanding sebelum ini hanya dibenarkan mengimport keratan ayam seperti kepak, paha dan lain-lain.

Katanya mesyuarat yang memfokuskan kepada penyelesaian jangka pendek untuk mengurangkan tekanan kenaikan harga juga bersetuju AP mengimport ayam dibuka kepada pengusaha pasar raya besar selain turut mengarahkan Suruhanjaya Persaingan Malaysia (MyCC) melakukan siasatan sekiranya wujud kartel dalam pakatan menentukan harga ayam dan telur.

Beliau berkata pelaksanaan Program Jualan Keluarga Malaysia (PJKM) melibatkan 222 Parlimen juga perlu dilaksanakan secara maksimum dengan kerjasama bersepadu melibatkan kementerian-kementerian terbabit bagi membantu Keluarga Malaysia untuk mendapatkan barangan asas pada harga yang lebih murah.

“Pelaksanaan Kedai Harga Patut perlu diaktifkan semula di seluruh negara serta menambah kekerapan operasi pasar tani di satu-satu kawasan. Mesyuarat turut meminta Kementerian Kewangan mengkaji insentif cukai untuk transformasi ladang ternakan ayam,” katanya.

Perdana Menteri juga dilaporkan berkata selain itu, permohonan pengambilan pekerja asing dari Bangladesh juga telah dibuka secara berperingkat mulai 28 Jan lepas.

“Koperasi yang terlibat dalam industri pertanian akan turut dilibatkan untuk menawarkan barangan asas tanpa melibatkan orang tengah untuk mengawal harga,” katanya.

Selain itu, mesyuarat khas turut membincangkan langkah-langkah jangka panjang yang perlu diambil bagi mengatasi isu bekalan dan pengeluaran makanan terutamanya bagi ayam dan telur ayam.

Antaranya adalah menyokong penyelidikan yang dilaksanakan oleh Institut Penyelidikan dan Kemajuan Pertanian Malaysia (MARDI) untuk menjadikan isi rong kelapa sawit bagi menggantikan jagung dan soya sebagai makanan ayam.

Mencadangkan kepada kerajaan negeri untuk memanjangkan tempoh penggunaan tanah di bawah lesen pendudukan sementara (TOL) bagi aktiviti pertanian serta jaminan bekalan makanan bukan hanya mencukupi tetapi kemampuan untuk dibeli oleh Keluarga Malaysia.

“Pelan tindakan jangka panjang ini akan dibincangkan dengan lebih terperinci dalam mesyuarat NACCOL akan datang,” katanya.

Mengenai mesyuarat berkenaan, Perdana Menteri berkata ia adalah bagi membincangkan isu bekalan dan pengeluaran makanan terutamanya bagi ayam dan telur ayam.

“Tindakan proaktif perlu dilaksanakan oleh kerajaan untuk memastikan harga kekal berpatutan, namun dalam masa sama industri penternakan ayam tidak terjejas dan sekali gus dapat memastikan bekalan kekal stabil,” katanya.

Beliau berkata sebanyak empat kertas telah dibentangkan oleh Kementerian Perdagangan Dalam Negeri dan Hal Ehwal Pengguna, Kementerian Pertanian dan Industri Makanan serta Kementerian Pengangkutan pada mesyuarat itu yang turut dihadiri Gabungan Persatuan-persatuan Pengguna Malaysia (FOMCA) dan Persatuan Pengguna Pulau Pinang (CAP).


MT UMNO kata pentadbiran Ismail Sabri longgar

Majlis Tertinggi (MT) UMNO berpendapat pentadbiran kerajaan di bawah Perdana Menteri Datuk Seri Ismail Sabri Yaakob sekarang ini adalah kerjasama politik longgar antara Barisan Nasional (BN) dan Perikatan Nasional (PN), Gabungan Parti Sarawak (GPS) dan Parti Bersatu Sabah (PBS).

Sehubungan itu, Presiden UMNO Datuk Seri Dr Ahmad Zahid Hamidi berkata MT mendukung penuh pelantikan barisan Jemaah Menteri yang diumumkan Ismail Sabri yang juga Naib Presiden UMNO semalam bagi memastikan kelancaran perjalanan pentadbiran kerajaan.

Pada masa sama katanya MT juga bersetuju kerajaan terus menggunakan jenama ‘Keluarga Malaysia’ dan Kerajaan Malaysia selain tidak menggunakan jenama Kerajaan Perikatan Nasional (PN).

“Kerajaan terus menggunakan jenama ‘Keluarga Malaysia’ dan Kerajaan Malaysia serta tidak lagi menggunakan penjenamaan Kerajaan Perikatan Nasional memandangkan kerajaan ini merupakan kerjasama politik longgar antara Parti Barisan Nasional (UMNO, MCA, MIC dan PBRS), Parti Perikatan Nasional (PPBM, PAS dan STAR), GPS dan PBS,” katanya dalam kenyataan lewat malam tadi.

Katanya, beberapa panduan utama telah dibincangkan dan dipersetujui bersama Perdana Menteri, termasuk menyahut titah saranan Yang di-Pertuan Agong untuk mengadakan kerjasama dan permuafakatan rentas parti bagi bersama-sama menangani kemelut ekonomi, pandemik Covid-19 dan kesejahteraan rakyat.

“Kerajaan baharu ini hendaklah segera memfokuskan usaha untuk menangani pandemik Covid-19 dan proses vaksinasi agar mencapai imuniti kelompok yang mampu mengurangkan risiko kematian akibat serangan virus,” katanya.

Menurutnya kerajaan juga mesti melakukan penambahbaikan pakej bantuan rakyat seperti Bantuan Prihatin Rakyat (BPR), Bantuan Khas Covid-19 (BKC), dan Bantuan Prihatin Nasional (BPN) – program bantuan yang diperkenalkan Kerajaan PN di bawah Tan Sri Muhyiddin Yassin.

Zahid berkata MT juga menggesa kerajaan mempertahankan peranan dan sistem demokrasi berparlimen sebagai wahana semak dan imbang, selain menubuhkan Suruhanjaya Siasatan Diraja bagi menyiasat pendedahan bekas Peguam Negara, Tan Sri Tommy Thomas mengenai campur tangan politik dalam institusi Peguam Negara serta kehakiman dan keselamatan yang menjadi benteng mempertahankan keluhuran Perlembagaan dan kedaulatan undang-undang negara.

“UMNO mesti menjadi pelopor kepada usaha reformasi institusi dalam pelbagai cabang kerajaan. Ini termasuklah untuk mewujudkan Parlimen yang lebih efisien, pentadbiran telus dan bersih, pendanaan politik, Akta Anti Lompat Parti, campur tangan politik dalam pelbagai institusi yang menjadi benteng kedaulatan undang-undang seperti Peguam Negara, Suruhanjaya Pencegahan Rasuah Malaysia, Polis DiRaja Malaysia dan lain-lain,” katanya.


Indonesia batal hantar pekerja ke ladang sawit di Malaysia

Indonesia dilapor membatalkan rancangan untuk menghantar rakyatnya bekerja di ladang kelapa sawit di negara jiran Malaysia, yang menghadapi kekurangan buruh, kata utusannya ke Kuala Lumpur pada Selasa (31 Mei).

Malaysia, pengeluar minyak sawit kedua terbesar di dunia, bersedia untuk mengalu-alukan kumpulan besar pertama pekerja asing dari Indonesia sejak membuka semula sempadan sebagai rangsangan bagi industri yang menghadapi kekurangan lebih 100,000 pekerja.

Masalah buruh telah mengurangkan pengeluaran minyak sawit Malaysia, yang bergantung kepada buruh asing, ke paras terendah dalam beberapa tahun apabila dunia menghadapi kekurangan minyak yang boleh dimakan yang lebih luas akibat perang Russia-Ukraine dan sekatan eksport di pengeluar utama Indonesia.

Pada petang Selasa, 164 pekerja dari pulau Lombok di Indonesia, negara sumber pilihan industri untuk pekerja kerana persamaan cuaca dan rupa bumi, dijangka tiba di Kuala Lumpur dengan penerbangan sewa khas, kata Duta Indonesia ke Malaysia Hermono kepada Reuters.

Tetapi agensi pekerjaan di Indonesia yang bertanggungjawab untuk melindungi pekerja asing membatalkan proses pengambilan dan tidak membenarkan pekerja itu terbang, katanya.

“Mungkin terdapat salah faham mengenai peraturan Malaysia dalam proses pengeluaran permit kerja.

“Saya memberi syor dan jaminan bahawa semua pekerja akan mendapat permit kerja sebaik sahaja mereka lulus pemeriksaan kesihatan di Malaysia,” katanya.

Kementerian Sumber Manusia Malaysia, yang telah menjadualkan sesi pemantauan pada petang Selasa mengenai ketibaan pekerja, membatalkan acara itu dengan alasan “keadaan yang tidak dapat dielakkan”.

Malaysia bergantung kepada pekerja asing, yang kebanyakannya berasal dari Indonesia, Bangladesh, dan Nepal, untuk mengisi pekerjaan kilang dan ladang yang diketepikan oleh penduduk tempatan.

Terdapat kebimbangan yang semakin meningkat dalam beberapa tahun kebelakangan ini mengenai layanan pekerja asing, dengan tujuh syarikat Malaysia diharamkan oleh Amerika Syarikat (AS) dalam dua tahun lepas kerana didakwa oleh AS menggunakan “buruh paksa”.


Agong dan Permaisuri selamat tiba dari tanah suci, jemput Putera Arab Saudi ke Malaysia

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah selamat kembali ke tanah air selepas menunaikan ibadah haji.

Pesawat khas membawa Seri Paduka berdua dan delegasi tiba di Kompleks Bunga Raya, Lapangan Terbang Antarabangsa Kuala Lumpur (KLIA) di sini pada 1.10 tengah hari tadi, menurut laporan Bernama.

Al-Sultan Abdullah dan Tunku Azizah yang diiringi Pemangku Raja Pahang Tengku Hassanal Ibrahim Alam Shah berangkat ke Tanah Suci pada 21 Jun lepas.

Keberangkatan tiba Seri Paduka berdua turut disambut Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail serta Ketua Setiausaha Negara Tan Sri Mohd Zuki Ali.

Istiadat menyambut keberangkatan tiba itu disusuli dengan bacaan doa oleh Mufti Wilayah Persekutuan Datuk Prof Madya Dr Luqman Abdullah.

Menerusi catatan dalam Facebook Istana Negara, Yang di-Pertuan Agong menzahirkan rasa syukur ke hadrat Allah S.W.T kerana dengan keizinan-Nya, baginda dan Raja Permaisuri Agong dikurniakan keafiatan untuk menyempurnakan rukun Islam kelima itu dengan lancar.

Al-Sultan Abdullah turut menzahirkan penghargaan kepada kerajaan Arab Saudi atas persiapan rapi dan kejayaan menguruskan kira-kira dua juta jemaah bagi musim haji tahun ini.

Titah penghargaan dan terima kasih itu dizahirkan baginda semasa pertemuan dengan Putera Mahkota dan Perdana Menteri Arab Saudi Putera Mohammed bin Salman, di Majlis Jamuan Teh Petang yang dianjurkan Putera Mohammed di Mina pada 29 Jun lepas.

Catatan itu juga memaklumkan Al-Sultan Abdullah menzahirkan setinggi-tinggi penghargaan kepada kerajaan Arab Saudi atas kesudian menerima 31,000 jemaah Malaysia dan tambahan seramai 1,000 lagi untuk mengerjakan haji tahun ini.

“Seri Paduka turut menzahirkan ucapan terima kasih kepada kerajaan Arab Saudi kerana menaja 300 pelajar Malaysia melanjutkan pengajian di pelbagai tahap dan bidang pengajian di Arab Saudi,” menurut catatan itu.

Al-Sultan Abdullah juga berkenan mempersilakan Putera Mohammed mengadakan kunjungan ke Malaysia.

Seri Paduka turut mendoakan agar seluruh jemaah Malaysia dikurniakan keafiatan sepanjang berada di Tanah Suci dan selamat pulang ke pangkuan keluarga tercinta di tanah air.


Paras sungai enam negeri melebihi tahap bahaya, amaran: JPS

Jabatan Pengairan dan Saliran (JPS) memaklumkan sehingga jam 10.30 pagi ini (Selasa, 20 Disember 2022), 18 stesen pengukur paras air sungai di tiga negeri merekodkan bacaan melebihi tahap bahaya, susulan hujan lebat berterusan.

Pada masa sama, 11 stesen pengukur di enam negeri merekodkan bacaan paras air sungai melebihi tahap amaran.

Berikut adalah bacaan paras air melebihi tahap bahaya dan amaran sehingga jam 10.30 pagi ini:

TERENGGANU

Bahaya

Amaran

KELANTAN

Bahaya

Amaran

PAHANG

Bahaya

Amaran

KEDAH

Amaran

JOHOR

Amaran

SARAWAK

Amaran


Swiss tak benarkan Denmark hantar Piranha III ke Ukraine

Kerajaan Switzerland menolak permohonan Denmark untuk menghantar kenderaan berperisai ciptaan Swiss ke Ukraine, sambil menjelaskan dasarnya yang tidak membekalkan senjata ke zon konflik.

Ini bukan kali pertama Switzerland menolak permohonan seperti itu, malah negara itu juga menghalang Jerman daripada membekalkan kereta kebal buatannya kepada Ukraine.

Sekretariat Negeri bagi Hal Ehwal Ekonomi (SECO) menolak tawaran Denmark untuk menyediakan kenderaan tempur infantri Piranha III ke Ukraine, kata SECO mengesahkan laporan oleh stesen penyiaran SRF.

Switzerland dengan dasar tidak memihak, memerlukan negara asing yang membeli senjata keluarannya untuk mendapatkan kebenaran sebelum mengeksport semula senjata itu ke negara lain.

Pada April Switzerland melarang eksport semula peluru buatan Switzerland yang digunakan dalam kereta kebal antipesawat yang dihantar Jerman ke Ukraine. Ia juga telah menolak permintaan Poland untuk senjatanya dihantar negara jiran Ukraine.

Jerman sebelum ini mengumumkan penghantaran pertama senjata beratnya ke Ukraine untuk membantunya menangkis serangan Russia berikutan tekanan berminggu-minggu di dalam dan luar negara untuk berbuat demikian.

SECO mengesahkan laporan bahawa Switzerland telah menghalang Jerman daripada menghantar peluru untuk kereta kebal Gepard ke Ukraine.

Sekretariat itu telah menerima dua permintaan daripada Jerman untuk memindahkan peluru ke Ukraine yang sebelum ini diterima daripada Switzerland.

“Kedua-dua permintaan oleh Jerman sama ada peluru yang diterima dari Switzerland mungkin dipindahkan ke Ukraine dijawab secara negatif dengan merujuk kepada sikap berkecuali Switzerland dan kriteria penolakan mandatori perundangan bahan perang Switzerland,” kata SECO.

SRF berkata adalah tidak jelas peluru mana yang dihantar Jerman ke Ukraine bersama-sama dengan Gepards, berikutan larangan Switzerland. – Agensi


3,213 kes baru semalam, 8 kematian

Jangkitan baharu Covid-19 di seluruh negara dalam tempoh 24 jam semalam (Isnin, 1 Ogos 2022), meningkat sedikit kepada 3,213 kes, berbanding 2,783 kes yang dicatat pada Ahad, lapor Kementerian Kesihatan (KKM).

Jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,683,266 kes, dengan 4,602,625 pesakit telah pulih, termasuk 3,847 pesakit yang sembuh semalam.

Data laman sesawang GitHUB KKM menunjukkan daripada jumlah kes baharu berkenaan, 2,298 kes melibatkan individu yang menerima dos penggalak vaksin Covid-19, diikuti 589 kes (penerima dos kedua); 298 kes (individu tidak divaksinasi); dan 28 kes (individu belum lengkap vaksinasi).

Menurut KKM, kes aktif Covid-19 sehingga kini turun kepada 44,664 kes berbanding 45,306 kes yang direkodkan pada Ahad, termasuk 43,080 pesakit masih menjalani kuarantin di rumah (43,753 sehingga Ahad), dan 20 lagi ditempatkan di PKRC (22 pada Ahad).

Jumlah pesakit yang dirawat di hospital pula meningkat kepada 1,510, berbanding 1,477 pesakit pada Ahad, manakala 54 pesakit dimasukkan ke unit rawatan rapi (sama seperti Ahad) dengan 33 daripadanya memerlukan alat bantuan pernafasan (32 pada Ahad).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM memaklumkan lapan pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Tiga kematian direkodkan di Perak, Johor (dua) dan masing-masing satu di Kedah, Kuala Lumpur, serta Negeri Sembilan.

Jumlah itu menjadikan seramai 35,977 pesakit meninggal dunia sejak Mac 2020 hingga semalam, dengan 7,644 daripadanya adalah kes BID.


Apa motif pembangkang tolak usul SOSMA, cuba tunjuk lebih kuat?

Apakah pembangkang mahu menunjukkan mereka lebih kuat dengan menolak pelanjutan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) di Dewan Rakyat semalam?

Tindakan menolak usul yang dibawa Kementerian Dalam Negeri (KDN) itu secara tidak langsung memberi isyarat yang tidak baik seakan tidak menghormati memorandum persefahaman (MoU) dimerterai dengan kerajaan yang tujuannya bagi mewujudkan kestabilan politik.

Pembangkang boleh memberi alasan perkara tersebut tidak termaktub dalam syarat yang diletak dalam MoU tersebut, bagaimanapun mereka juga perlu ingat syarat yang diletak dalam MoU sebelum ini juga tidak semestinya dipersetujui oleh semua Ahli Parlimen (MP) yang berada di blok kerajaan.

Jika pembangkang boleh memilih menolak usul yang dibawa oleh kerajaan, tidak terfikirkah Rang Undang-Undang (RUU) Anti Lompat Parti yang ingin dibawa mereka juga boleh ditolak oleh MP Kerajaan sekiranya dibentangkan selepas ini.

Atau adakah sememangnya pembangkang sengaja melakukan provokasi terhadap kerajaan provokasi supaya MoU sebelum ini terbatal?

Pelbagai implikasi selepas ini berkemungkinan boleh berlaku akibat daripada tindakan pembangkang yang tidak menyokong usul dibawa Menteri Dalam Negeri Datuk Seri Hamzah Zainuddin di Dewan Rakyat semalam, pastinya banyak spekulasi boleh diterjemahkan susulan langkah tidak matang pembangkang tersebut.

Susulan kegagalan mendapat sokongan di Dewan Rakyat semalam, Menteri Komunikasi dan Multimedia Tan Sri Annuar Musa antara yang terawal mengeluarkan kenyataan dengan menyifatkan MoU yang dimerterai bersama pembangkang sebelum ini sudah terbatal.

“Pada hemat saya, dengan tindakan itu, maka terbatal sudah MOU berkenaan. Dan ini satu ‘blessing in disguise’, kerana YAB Perdana Menteri kini bebas untuk membatal atau menggantung pelaksanaan MoU tersebut,” katanya menerusi catatan di Facebooknya hari ini.

Tidak cukup dengan itu, Annuar berkata sudah tiba masanya Pilihan Raya Umum Ke-15 (PRU-15) diadakan mengambil kira pembangkang yang enggan bertolak-ansur dengan kerajaan.

“Gantung MoU! Jom!… Kita buat persiapan dan bersedia untuk PRU-15,” menurut catatan itu lagi.

Komen Annuar tersebut dilihat mempunyai konotasi tegas memandangkan pembangkang sengaja mencabar kerajaan dengan mereka sendiri tidak menghormati MoU yang dimerterai.

Pembangkang perlu sedar, apabila MoU tersebut dipersetujui dengan kerajaan, ia juga menuntut komitmen mereka untuk bersetuju dengan polisi dan dasar yang ingin dilaksanakan.

Tidak bolehlah hanya tuntutan pembangkang yang perlu dituruti kerajaan tetapi tuntutan kerajaan mereka boleh menolak. Dimana ada sikap tolak ansur antara pembangkang dengan kerajaan, bukankah itu sudah bertentangan dengan semangat MoU yang ditandatangani bersama sebelum ini.

Tidak adil sekiranya hanya perkara yang menguntungkan pembangkang sahaja yang akan disokong, lagipun usul tersebut adalah penting kerana ia melibatkan isu keselamatan negara.

Pemimpin DAP dalam Dewan Rakyat paling lantang bersuara berhubung usul yang dibawa oleh KDN tersebut, dendam yang lama susulan tangkapan terhadap pemimpin mereka yang didakwa terlibat dalam aktiviti keganasan, Harimau Pembebasan Tamil Eelam (LTTE) sebelum ini masih tidak dilupakan.

Malah, MP DAP dalam dewan juga secara jelas menyalahkan mantan Menteri Dalam Negeri, Tan Sri Muhyiddin Yassin sebelum ini sebagai punca kepada tangkapan tersebut pada Oktober 2019.

DAP seakan tidak berpuas hati dengan tangkapan yang dibuat oleh pihak polis dan seakan mahu Muhyiddin campur tangan dalam isu tersebut, tindakan yang sepatutnya tidak boleh dilakukan seorang Menteri kerana akan menganggu tugas pihak polis.

Susulan kemenangan pengundian di Dewan Rakyat semalam, pembangkang dilihat teruja dan meraikannya seakan-akan sudah berjaya memenangi pilihan raya umum.

Bagaimanapun, terlalu awal untuk pembangkang bersorak girang dengan hanya satu kemenangan pengundian di Dewan Rakyat kerana tindakan mereka sebenarnya itu bakal membuka lebih banyak laluan berliku selepas ini.

Atau adakah pembangkang sudah bersiap-sedia untuk kalah teruk lagi seperti yang berlaku di Melaka dan Johor?


Zahid nafi bergaduh besar dengan KJ

Presiden UMNO, Datuk Seri Ahmad Zahid Hamidi masih lagi tidak dapat melupakan kekalahan teruk parti itu dan Barisan Nasional (BN) pada Pilihan Raya Umum Ke-14 (PRU14) yang sekali gus menyekat laluannya untuk menjadi Perdana Menteri.

Beliau juga masih mendakwa UMNO dan BN tewas pada PRU14 angkara fitnah pihak pembangkang pada masa itu, sedangkan isu yang menjadi bahan kempen besar-besaran adalah skandal 1Malaysia Development Berhad (1MDB), dan ternyata kes itu ada kaitan dengan salah laku pemimpin kerajaan BN.

Zahid yang berdepan 47 pertuduhan rasuah, pecah amanah serta pengubahan wang haram dan akan mengetahui nasibnya awal Julai depan, turut mendakwa kerajaan Perikatan Nasional (PN) gagal menguruskan negara.

Dalam satu kenyataan hari ini, Zahid juga menafikan dakwaan beliau bergaduh besar dengan Menteri Penyelaras Program Imunisasi COVID-19 Kebangsaan Khairy Jamaluddin.

“Saya melihat masih ada pihak tertentu yang menaburkan fitnah kononnya UMNO memiliki masalah dalaman. Kononnya saya dan KJ bergaduh besar di bulan Ramadan,” katanya yang menuduh ‘parti kerajaan’ menghantar parasit untuk memusnahkan UMNO.

Bagaimanapun, beliau gagal membuktikan siapakah ‘parasit’ yang dimaksudkan itu, sebaliknya ada kemungkinan fitnah itu dibuat sendiri oleh UMNO yang kemudian menjadikan pihak lain sebagai kambing hitam.

Khairy adalah antara menteri UMNO dalam Kabinet kerajaan PN yang lantang mengkritik Zahid, selain mencabar presiden UMNO itu mengadakan pemilihan parti.

Zahid tidak mebyahut cabaran itu sebaliknya menyindir Khairy dengan menasihati bekas ketua pemuda UMNO itu supaya berhati-hati mengayuh ‘basikal’.

Zahid yang kini dituduh menjadi punca perpecahan dalam UMNO kerana tindakan semberononya selain didesak supaya meletak jawatan, juga mendakwa UMNO sejak dahulu mempunyai ikatan sangat kuat.

“Walaupun terdapat perbezaan pendapat tetapi ia bukan asbab untuk kami berpecah,” katanya yang dua hari lepas memecat Ahli Parlimen Arau, Datuk Seri Shahidan Kassim daripada jawatan Pengerusi Badan Perhubungan UMNO Perlis, kerana Shahidan berbeza pendapat dengan beliau.


Jakim kata perayaan Jepun di Shah Alam ada unsur keagamaan lain

Umat Islam dinasihatkan supaya tidak menyertai Festival Bon Odori yang akan berlangsung di Shah Alam pada 16 Julai ini kerana didapati mempunyai unsur-unsur keagamaan lain.

Menteri Di Jabatan Perdana Menteri (Hal Ehwal Agama) Datuk Idris Ahmad berkata kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan.

“Jadi kami nasihatkan orang Islam tidak menyertainya atau apa-apa juga program yang membabitkan soal agama serta akidah,” katanya kepada media selepas menghadiri Majlis Pecah Tanah Projek Kompleks Pendidikan Yayasan Pendidikan Islam Selangor (Yapis).

Beliau berkata demikian selepas diminta mengulas mengenai penganjuran festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam (Panasonic).

Poster promosi penganjuran festival itu juga memaparkan imej anime wanita berhijab yang memakai kimono dan ia mendapat reaksi negatif di media sosial terutamanya dalam kalangan umat Islam di negara ini.

Dalam pada itu, mengulas mengenai isu pendedahan loji penyembelihan di Australia, Idris berkata lelaki dikenali di media sosial sebagai ‘The Hood Man’ (Abdullah) yang cuba dijejaki sebelum ini, telah dapat dihubungi dan semua maklumat yang diberi individu itu akan dijadikan bahan untuk tindakan seterusnya.

“Setakat ini syarikat yang terlibat telah digantung dan kita harap beliau tidak apa-apa (selepas pendedahan tersebut). Kita bersyukur dan patut menerima pendedahan sebegitu.

“Saya yakin di Australia tidak ada masalah bagi pendedahan sebegitu kerana negara itu mementingkan soal kepenggunaan,” katanya.

Jakim sebelum ini cuba mengesan ‘The Hood Man’ (Abdullah) bagi membantu siasatan terhadap loji penyembelihan Thomas Foods International (TFI) Lobethal, Australia, yang didakwa lelaki itu sebagai tidak mematuhi keperluan standard dan prosedur halal Malaysia.

Jakim juga sudah menggantung operasi kira-kira 16 pusat loji sembelihan TFI Lobethal, Australia, sehingga hasil siasatan menyeluruh diperoleh. – Bernama


Selepas pengumuman tarikh PRU-15 semalam, ringgit jatuh lagi pada awal dagangan

Pengumuman tarikh Pilihan Raya Umum Ke-15 (PRU-15) menyaksikan nilai mata wang tempatan, ringgit terus mengekalkan tren kejatuhan pada sesi awal dagangan hari ini.

Nilai ringgit kini jatuh ke paras terburuk lebih teruk berbanding krisis ekonomi pada 1998, malah nilai ringgit terus menyusut pada pagi ini selepas dibuka pada paras terendah sepanjang masa pada RM4.73 berbanding dolar Amerika.

Menurut peniaga, kejatuhan tersebut ekoran kekurangan pemangkin pasaran, diburukkan lagi oleh ketidaktentuan pasaran global.

Pada penutupan dagangan semalam, mata wang tempatan diniagakan pada 4.7270/7290 berbanding dolar AS, lebih rendah daripada paras 4.7250 dicatatkan pada 7 Januari 1998.

Pada penutupan hari Rabu, unit tempatan didagangkan pada 4.7180/7220.

Semalam, Suruhanjaya Pilihan Raya (SPR) mengumumkan tarikh pengundian yang akan berlangsung pada 19 November ketika negara berdepan ketaktentuan ekonomi dan dijangka bencana banjir akan melanda negara tidak lama lagi.

Parti pemerintah UMNO tidak mengendahkan nasihat pelbagai pihak untuk menangguhkan PRU-15 diadakan pada tahun depan, sebaliknya Perdana Menteri Datuk Seri Ismail Sabri Yaakob bertindak membubarkan Parlimen pada 10 Oktober lalu.


Minggu depan saya jumpa Muhyiddin, kata KJ

Keputusan muktamad berhubung tawaran untuk menyertai Bersatu dijangka dibuat Khairy Jamaluddin Abu Bakar pada minggu depan.

Bekas Ahli Parlimen (MP) Rembau itu mengesahkan akan berjumpa dengan Presiden Bersatu, Tan Sri Muhyiddin Yassin minggu depan bagi memberi jawapan berhubung tawaran yang dibuat sebelum ini dan untuk rekod beliau dipecat UMNO kerana melawan Datuk Seri Ahmad Zahid Hamidi.

Khairy memberitahu akan berjumpa dengan Muhyiddin semasa mengulas berhubung pertemuan dengan bekas Naib Presiden UMNO, Datuk Seri Hishammuddin Hussein baru-baru ini yang mencetuskan banyak spekulasi.

“Untuk ketika ini, (saya tanya) tiada apa-apa perancangan untuk politik, dan saya telah maklumkan kepada Hisham, saya akan jumpa Tan Sri Muhyiddin minggu depan untuk beri jawapan muktamad. Biar saya simpan dulu…,” katanya dalam rancangan ‘Keluar Sekejap’ yang disiarkan pada Jumaat.

Berhubung pertemuan dengan Hishammuddin, Khairy menafikan perjumpaan tersebut membincangkan sebarang komplot atau langkah-langkah tertentu tetapi hanya sekadar bertanya khabar masing-masing.

“Saya dengan Hisham (Hishammuddin) dah lama (kenal) sebenarnya. Saya masuk politik melalui beliau. Waktu itu beliau sebagai Ketua Pemuda dan saya sebagai graduan muda dan beliaulah yang masukkan saya dalam UMNO.

“Jadi perjuangan saya dengan Hisham ini dan lama, apa pun ‘next step’ kita, bukan semestinya… macam Shahril pernah sebut: It’s not necessary you’re following me in the next step, it’s not necessary, I will follow Hisham in our next step.”

“Memang tiada komplot atau langkah tertentu, atau sebagainya. Kita cuma tanya keadaan masing-masing,” katanya lagi.

Terdahulu, Muhyiddin mengemukakan tawaran kepada Khairy untuk masuk Bersatu dan dilantik sebagai Ahli Pimpinan Tinggi selepas mendapat persetujuan pimpinan parti yang lain.

Muhyiddin berkata, partinya mempunyai dua kekosongan jawatan berkenaan.

Khairy dipecat daripada UMNO pada awal tahun ini atas alasan melanggar disiplin parti.


Doa biadab terhadap Hadi, lepas 2 hari baru minta maaf

Individu yang mendoakan kematian Presiden PAS, Tan Sri Abdul Hadi Awang yang sedang sakit akhirnya memohon maaf atas ciapan biadabnya itu selepas diarahkan berbuat demikian oleh Perdana Menteri, Datuk Seri Anwar Ibrahim.

Ahmad Zaki Yamani memuat naik permohonan maaf itu menerusi satu ciapan di Twitter jam 6.49 pagi tadi iaitu dua hari selepas kenyataan itu dimat naik.

“Mengambil perhatian ciapan YABPM @anwaribrahim dan pandangan rakan-rakan, saya memohon maaf kepada isteri-isteri dan keluarga Tan Sri Abdul Hadi Awang andai ciapan saya ini mengguris perasaan,” ciapnya.

Semalam, Anwar melahirkan kekesalan atas tindakan biadab individu yang menyokong partinya itu dan mengarahkannya memohon maaf atas ciapan biadab dimuat naiknya berhubung keadaan kesihatan Ahli Parlimen Marang itu.

Kelmarin, Zaki mendoakan kematian terhadap Abdul Hadi yang dilaporkan dirawat di hospital selepas tersebar berita kesihatannya merosot.

Malah dia juga mendoakan perkara sama berlaku pada bekas perdana menteri, Tun Dr Mahathir Mohamad.

Doanya itu menerima kecaman pelbagai pihak malah Setiausaha Politik Kanan Perdana Menteri, Shamsul Iskandar Mat Akin menafikan Pejabat Perdana Menteri dan dirinya sendiri ada kaitan dengan Zaki.

Kata Shamsul, meskipun Zaki pernah berkhidmat sebagai Setiausaha AMK PKR ketika beliau memimpin sayap pemuda PKR itu, ia tidak membawa sebarang perkaitan dengan keadaan semasa.

Kelmarin, anak Abdul Hadi, Muhammad Khalil menerusi hantaran di Facebooknya meminta orang ramai mendoakan kesihatan bapanya yang sedang menerima rawatan di hospital.

Petang semalam, Abdul Hadi sudah dibenarkan keluar hospital.


MB Perak yakin tiada ADUN berani langgar Akta Lompat Parti

Menteri Besar Perak, Datuk Seri Saarani Mohamad menegaskan kerajaan negeri pimpinannya tidak akan tumbang dalam masa terdekat seperti desas-desus yang tersebar di media sosial

Beliau yakin tiada Ahli Dewan Undangan Negeri (ADUN) negeri itu yang bakal melanggar Akta Lompat Parti yang sudah diluluskan sebelum ini.

Malah beliau turut berpendirian kerajaan gabungan Barisan Nasional (BN) dan Pakatan Harapan (PH) itu akan kekal sehingga akhir penggal.

“Bila khabar angin ini datang dua, tiga minggu lepas, saya tanya semua ADUN PH, mereka kata tak ada seorang pun yang tunjuk tanda-tanda mereka teruja nak tinggalkan DUN masing-masing. BN ada sembilan orang saya tanya juga siapa nak lari, tak ada yang lari.

“Perak saya tak fikir akan berlaku. Tempat lain saya tak pasti. Jadi rakyat Perak jangan susah hati, Insya-ALLAH kerajaan ini kukuh hingga tamat tempoh,” katanya kepada pemberita ketika hadir ke Majlis Rumah Terbuka Hari Raya Aidilfitri MK Land dan Pelancaran Jualan Rumah Carnelian 2 di Meru Perdana 2, Chemor di Ipoh hari ini (6 Mei 2023).

Sebelum ini, timbul desas-desus kononnya Kerajaan Negeri Perak akan bertukar pada Julai ini.

Kerajaan negeri pimpinannya itu kini mempunyai sokongan 33 ADUN sementara pembangkang terdiri daripada 26 ADUN.

Katanya, pembangkang memerlukan empat lagi ADUN untuk menyokong mereka bagi membentuk kerajaan

“Empat kerusi ini nak ambil di mana? Kita ada Akta Lompat Parti. Apabila berlaku lompat, empat kerusi akan diisytiharkan kosong oleh Speaker Dewan Undangan Negeri (DUN) untuk diadakan pilihan raya kecil.

“Kalau ada mana-mana empat orang ADUN kerajaan yang terkesima atau teruja dengan mana-mana tawaran, fikirlah semula sebab bila dah lompat parti dan digugur sebagai ADUN, dia tak boleh bertanding semula di tempat itu,” katanya.


14,000 individu di Negeri Sembilan daftar dengan PICK belum divaksin

Menteri Besar Negeri Sembilan Datuk Seri Aminuddin Harun yakin negeri itu akan mencapai imuniti kelompok apabila 14,000 lagi individu selesai divaksin selewat-lewatnya minggu depan.

Menurutnya daripada keseluruhan 831,107 penduduk Negeri Sembilan berusia 18 tahun ke atas yang sudah mendaftar di bawah Program Imunisasi Covid-19 Kebangsaan (PICK), sehingga semalam, 14,000 belum menerima tarikh untuk menerima suntikan.

“Mereka yang belum divaksin itu diharap sentiasa mengemas kini aplikasi MySejahtera masing-masing. Bekalan dos kedua cukup, namun bilangan vaksin dos pertama agak sedikit.

“Kita jangkakan sebelum 31 Ogos ini kita boleh capai 80 peratus untuk vaksinasi dos kedua,” katanya pada sidang media secara dalam talian selepas mempengerusikan Mesyuarat Exco di sini hari ini.

Menurut data Jawatankuasa Khas Jaminan Akses Bekalan Vaksin Covid-19 (JKJAV), sehingga semalam, Negeri Sembilan mencatatkan pemberian vaksin Covid-19 sebanyak 1,338,419 dos.

Daripada jumlah itu, 740,587 adalah dos pertama manakala 597,832 adalah dos kedua. Semalam sebanyak 7,025 dos pertama diberikan sementara 8,952 lagi adalah dos kedua.

Mengulas lanjut, Aminuddin berkata beberapa Pusat Pemberian Vaksin (PPV) akan ditutup secara berperingkat kerana negeri itu telah mencapai 90.9 peratus individu menerima suntikan dos pertama dan 73.4 peratus lagi melengkapkan suntikan vaksin masing-masing sehingga semalam.

Beliau berkata kerajaan negeri juga turut bercadang membuka PPV secara jumpa terus (walk-in) di semua daerah khas untuk penduduk negeri ini

Sementara itu beliau berkata semua Ahli Dewan Undangan Negeri (Adun) telah melengkapkan kedua-dua dos vaksin Covid-19 selain turut diwajibkan menjalani ujian calitan bagi menghadiri sidang Dewan Undangan Negeri pada 3 September ini.

“Perjalanan sidang juga akan mengikut prosedur operasi standard (SOP) yang ketat selain hanya mengambil masa yang terhad berbanding sebelum ini,” katanya.

Dalam pada itu, Aminuddin turut menasihatkan rakyat untuk terus mematuhi SOP ditetapkan dan tidak leka dalam menangani penularan Covid-19 walaupun negeri beralih ke Fasa Dua Pelan Pemulihan Negara berkuat kuasa esok.

Katanya, ini kerana anak-anak yang berumur 17 tahun ke bawah masih belum menerima suntikan vaksin dan terdedah kepada bahaya jangkitan wabak itu selain kewujudan varian mutasi Covid-19 seperti varian Delta yang mempunyai potensi jangkitan hingga 10 kali ganda.


Pengecualian SST kenderaan tak dilanjutkan, kekal tamat 30 Jun

Kerajaan tidak akan melanjutkan insentif pengecualian cukai jualan dan perkhidmatan (SST) bagi pembelian kenderaan baharu yang akan tamat pada 30 Jun ini.

Bagaimanapun, Menteri Kewangan Datuk Seri Tengku Zafrul Abdul Aziz ketika mengumumkan perkara itu berkata kira-kira 264,000 unit kenderaan masih belum dibekalkan kepada pembeli berikutan gangguan dalam rantaian bekalan global.

“Bagi membolehkan mereka yang membuat tempahan kenderaan baharu mendapat manfaat daripada pengecualian SST, pendaftaran kenderaan baharu dengan Jabatan Pengangkutan Jalan (JPJ) telah dilanjutkan sehingga 31 Mac 2023,” katanya dalam satu kenyataan petang ini.

“Pelanjutan tempoh pendaftaran kenderaan adalah penyelesaian titik tengah bagi mengimbangi kepentingan pengguna dan hasil cukai negara yang perlu ditingkatkan pasca wabak bagi memastikan kebajikan rakyat dan kesejahteraan ekonomi negara terus terpelihara,” katanya lagi.

Menurutnya kerajaan telah memperkenalkan pengecualian sepenuhnya cukai jualan ke atas kenderaan penumpang termasuk kenderaan pelbagai guna (MPV) dan kenderaan utiliti sukan (SUV) pemasangan tempatan serta 50 peratus pengecualian cukai jualan ke atas kenderaan penumpang import (CBU) sejak 15 Jun, 2020 dan akan berakhir pada 30 Jun 2022.

Awal bulan ini, Persatuan Automotif Malaysia menjangkakan harga kereta akan meningkat sehingga 10 peratus jika kerajaan memutuskan untuk tidak melanjutkan pengecualian SST itu.

Inisiatif pengecualian cukai kenderaan penumpang termasuk kenderaan pelbagai guna dan kenderaan utiliti sukan jenis CKD dan CBU diperkenalkan kerajaan Perikatan Nasional (PN) melalui Pelan Jana Semula Ekonomi Negara (PENJANA) yang diumumkan bekas Perdana Menteri, Tan Sri Muhyiddin Yassin pada 5 Jun 2020, dan berkuat kuasa mulai 15 Jun hingga 31 Disember 2020.

Ia merangkumi pengecualian cukai jualan 100 peratus bagi model CKD dan 50 peratus bagi model CBU.

Pada 29 Disember 2020, kerajaan mengumumkan lanjutan pengecualian cukai itu untuk tempoh enam bulan sehingga 30 Jun 2021, sebelum melanjutkannya sehingga 31 Disember tahun sama.

Bagaimanapun, sebelum tempoh insentif itu berakhir, Menteri Kewangan, Tengku Datuk Seri Zafrul Tengku Abdul Aziz mengumumkan kerajaan memutuskan melanjutkan pengecualian cukai sehingga 30 Jun ini untuk mengurangkan kos memiliki kenderaan, selain meringankan beban rakyat.

Sementara itu menurut Bernama Tengku Zafrul berkata setakat ini, sebanyak 868,422 unit kenderaan telah terjual dan rakyat telah mendapat manfaat pengecualian cukai jualan berjumlah RM4.7 bilion.

Beliau berkata dengan pembukaan sektor ekonomi, sektor automotif telah kembali beroperasi seperti sedia kala.

“Bagaimanapun terdapat sejumlah permintaan yang masih belum dapat dipenuhi ekoran gangguan kepada rantai bekalan global.

“Pada masa yang sama, seluruh dunia sedang menghadapi masalah kekurangan cip mikro semikonduktor yang digunakan secara meluas merentas beberapa industri termasuk industri automotif,” katanya.

Beliau berkata susulan itu, pemasangan sebanyak 264,000 unit kenderaan yang ditempah dalam tempoh pengecualian cukai jualan ini masih belum siap dan tidak dapat dibekalkan kepada pembeli.


KWSP merterai MoU dengan Grab, galakkan caruman persaraan

Kumpulan Wang Simpanan Pekerja (KWSP) dan Grab Malaysia (Grab) sudah menandatangani memorandum persefahaman (MoU) bagi menggalakkan komuniti rakan pemandu dan penghantar mereka menabung untuk simpanan persaraan melalui program i-Saraan bagi ahli yang berumur bawah 55 tahun atau caruman sukarela bagi yang berumur 55 dan ke atas.

MoU ini adalah kesinambungan daripada MoU yang telah ditandatangani oleh kedua-dua pihak pada Ogos 2018.

Dalam satu kenyataan hari ini, Ketua Pegawai Eksekutif Datuk Seri Amir Hamzah Azizan berkata dana persaraan itu amat berharap agar komuniti rakan pemandu dan penghantar Grab mendaftar sebagai ahlinya dan membuat simpanan untuk tabung persaraan mereka, sama ada melalui program i-Saraan atau caruman sukarela.

“Bukan sahaja ini dapat membantu mereka membuat persediaan persaraan, malah mereka juga akan mendapat manfaat sebagai ahli KWSP, antaranya dividen tahunan ke atas simpanan, pelepasan cukai dan bantuan lain kepada ahli,” katanya lapor Bernama.

Sementara itu, Pengarah Urusan Grab Malaysia Sean Goh berkata Grab komited untuk memberikan peluang sama rata untuk mengakses mata pencarian baharu dan juga membantu mengatasi pengangguran dengan menggalakkan pendapatan tambahan melalui ekonomi digital – terutama bagi mereka yang berkeadaan unik, seperti orang kurang upaya dan pesara.

Beliau menambah berikutan pandemik, terdapat penambahan pendaftaran yang mendadak untuk menjadi rakan pemandu dan penghantar, dengan lebih 50,000 orang menyertai platform ini.

“Mereka bekerja keras setiap hari untuk menampung diri dan keluarga, dan ini mendorong kami untuk memberikan yang terbaik.

“Disebabkan itu, kami akan membuat caruman tambahan sebanyak 10 peratus untuk rakan kami yang berumur 55 tahun ke atas yang menyertai skim caruman sukarela dan juga rakan OKU.

Kami percaya bahawa kerjasama ini merupakan langkah yang baik, yang mana kerjasama pihak awam dan swasta dapat menggalakkan pegangan kewangan yang akan seterusnya mengukuhkan kedudukan kewangan rakyat Malaysia,” beliau kata.

Menerusi MoU itu, Grab akan memberi insentif seperti caruman tambahan sebanyak lima peratus sehingga maksimum RM80 setiap tahun kepada rakan pemandu dan penghantar yang berumur bawah 55 tahun yang mencarum melalui program i-Saraan KWSP.

Rakan pemandu dan penghantar berumur 55 tahun ke atas yang mencarum melalui program caruman sukarela KWSP, caruman tambahan sebanyak 10 peratus sehingga maksimum RM120 setiap tahun ditawarkan oleh Grab.

Syarikat e-hailing itu turut menawarkan caruman tambahan sebanyak 10 peratus sehingga maksimum RM120 setiap tahun kepada rakan pemandu dan penghantar yang dikenal pasti sebagai orang kurang upaya (OKU) bagi semua peringkat umur yang mencarum melalui i-Saraan atau program caruman sukarela KWSP.

i-Saraan ialah caruman sukarela yang membolehkan individu yang bekerja dalam ekonomi gig dan yang bekerja sendiri menabung untuk simpanan persaraan mereka melalui caruman di KWSP.

Mereka yang mencarum dalam i-Saraan akan menerima insentif kerajaan sebanyak 15 peratus berdasarkan jumlah caruman individu setahun, sehingga maksimum RM250 setahun sementara di bawah program caruman sukarela pula, individu boleh mencarum sendiri pada bila-bila masa sehingga RM60,000 setahun.


Saya tidak terlibat lagi dengan parti Mukhriz: Dr Mahathir

Tun Dr Mahathir Mohamad menjelaskan parti Pejuang yang dipimpin anaknya, Datuk Seri Mukhriz Mahathir tidak ada lagi kaitan dengan beliau kerana sudah keluar daripada parti itu.

Bekas Perdana Menteri dua kali itu berkata terpulang kepada Pejuang yang memohon untuk menyertai Perikatan Nasional (PN) baru-baru ini dan keputusan tersebut tidak mempunyai kaitan dengan beliau sama sekali.

“Kita bebas dan negara kita demokrasi , hendak buat apa-apa pun buatlah. Sama ada disambut atau tidak itu soal lain.

“Saya tidak terlibat dengan Mukhriz sekarang ini sebab beliau Pejuang dan saya sudah keluar Pejuang,” katanya dipetik laporan FMT.

Beliau berkata demikian semasa sidang media selepas menghadiri program Dialog ‘Sepentas Perjuangan yang Hilang’ yang turut disertai bekas Ahli Parlimen Tanjong Karang, Tan Sri Noh Omar dan bekas Ahli Parlimen Ampang, Datuk Zuraida Kamaruddin di Yayasan Kepimpinan Perdana.

Dr Mahathir sebelum ini mengumumkan keputusan keluar dari Pejuang yang dipimpin anaknya, Mukhriz sebagai Presiden.

Spekulasi mengatakan Dr Mahathir berselisih faham dengan anaknya berhubung pendirian parti tersebut.

Parti Pejuang kalah teruk semasa Pilihan Raya Umum Ke-15 (PRU-15) apabila semua calonnya kalah bertanding dan majoriti yang hilang deposit.

Dalam pada itu, Dr Mahathir juga berkata tiada apa yang hendak dibanggakan dengan pencapaian 100 hari Perdana Menteri Datuk Seri Anwar Ibrahim.

“Perdana menteri buat kenyataan tiap-tiap hari, macam-macam nak buat tetapi keadaan tak bertukar, kita masih menghadapi kemelesetan ekonomi, masalah orang Melayu tak ditangani, masalah politik yang tak stabil dan sebagainya.

“Selain daripada itu kita dapati janji yang dibuatnya belum nampak ditunaikan, cakap sahaja, kita lihat apa juga disebut perdana menteri ialah untuk sokongan orang ramai kepadanya,” katanya.


Klip audio mesra Anwar dan Zahid, Hamzah sindir ‘jangan lah marah’

Setiausaha Agung Bersatu Datuk Seri Hamzah Zainudin menyindir dua pemimpin utama UMNO dan PKR yang tular klip audio perbualan mesra semalam supaya bertenang dan tidak melenting dengan menunding jari kepada pihak lain.

Hamzah berkata hairan dengan tindakan Datuk Seri Anwar Ibrahim dengan anak buahnya, Datuk Seri Ahmad Zahid Hamidi yang marah selepas penularan klip tersebut, bagaimanapun memberi jaminan pihak Kementerian Dalam Negeri akan menyiasat ketulenan audio tersebut jika terdapat laporan polis.

“Kalau ceritanya betul… saya dengar juga (audio itu), ceritanya Zahid mengaku bahawa Anwar adalah cikgu, cerita yang betul. Kalau itu (Anwar guru Ahmad Zahid), betul.

“Salah ke Anwar (Ibrahim) jadi cikgu kepada Ahmad Zahid? Yang dua-dua nak marah ni kenapa? Saya pun hairan juga,” katanya semasa sidang media hari ini.

Menteri Dalam Negeri itu juga berkata tidak akan mencampuri urusan dalaman UMNO sekiranya mereka mahu bergabung dan menyerahkan kepada kedua-dua pucuk pimpinan parti itu untuk membuat keputusan.

“Salah ke kalau UMNO nak bekerjasama dengan PKR? Kalau salah terpulang kepada mereka.

“Kalau mereka kata tidak ada, tidak pernah bincang, maknanya tidak benar UMNO nak bersubahat dengan PKR. Tidak ada pun kerjasama,” ujarnya lagi.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.


Covid: Kematian semalam tertinggi sejak April, 1,737 kes baharu

Seramai 17 pesakit meninggal dunia akibat komplikasi Covid-19 dalam tempoh 24 jam semalam (Rabu, 30 November 2022), tertinggi sejak 14 April lalu yang melibatkan 18 kematian.

Daripada jumlah itu enam kematian dilaporkan berlaku di luar fasiliti kesihatan atau kes ‘brought in death’ (BID), menurut data Kementerian Kesihatan (KKM) yang dikemas kini tengah malam tadi.

Lima daripada pesakit yang meninggal dunia itu, termasuk satu kes BID, dilaporkan di Selangor menjadikan kumulatif kematian di negeri itu akibat Covid-19 sejak 17 Mac 2020 sebanyak 10,923, termasuk 2,376 kes BID.

Manakala masing-masing dua kematian direkodkan di Johor; Melaka (BID); Pulau Pinang (BID); Sabah; serta Sarawak; dan masing-masing satu kes dicatat di Negeri Sembilan (BID); dan Pahang.

Sementara itu, sebanyak 1,737 jangkitan baharu Covid-19 direkodkan dalam tempoh 24 jam semalam, meningkat sedikit berbanding 1,672 kes yang dicatat pada Selasa.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,992,168 kes, dengan 4,930,524 pesakit telah sembuh, termasuk 3,338 yang pulih semalam.

Menurut data laman sesawang Github KKM, daripada jumlah jangkitan baharu itu, 1,130 kes melibatkan individu yang telah menerima suntikan dos penggalak; 399 kes (penerima dua dos); 197 kes (individu tidak divaksinasi); dan 11 kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 24,960 kes masih aktif, turun berbanding 26,578 yang dilaporkan sehingga Selasa.

Daripada jumlah itu, 23,018 pesakit masih menjalani kuarantin di rumah 24,573 pesakit pada Selasa); dan 1,848 pesakit dirawat di hospital, turun sedikit berbanding 1,911 pada Selasa.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 94 pesakit dimasukkan ke unit rawatan rapi (sama seperti pada Selasa), dengan 57 daripadanya memerlukan alat bantuan pernafasan (52 pada Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:


Hospital AS buat persediaan hadapi bencana akibat lonjakan Omicron

Lonjakan jangkitan varian Omicron menyebabkan hospital di Midwest, Amerika Syarikat (AS) membuat persediaan menghadapi bencana paling teruk, dengan unit rawatan rapi (ICU) dan kakitangan sudah pun tertekan akibat gelombang varian Delta sebelum ini.

Indiana, Ohio dan Michigan lebih teruk dilanda penularan varian itu dalam beberapa minggu kebelakangan ini, berbanding negeri-negeri lain. Kira-kira satu daripada empat katil hospital mereka menempatkan pesakit Covid-19, menurut data Jabatan Kesihatan dan Perkhidmatan Kemanusiaan (HHS) AS.

Kesannya lebih besar dalam ICU mereka, dengan satu pertiga atau lebih katil menempatkan pesakit Covod-19, menurut HHS.

Jumlah populasi dalam hospital di Ohio meningkat lebih dua kali ganda sejak awal November, dan tekanan ke atas kapasiti sistem kesihatan amat meruncing di bahagian timur laut negeri itu yang termasuk Cleveland, kata jurucakap Persatuan Hospital Ohio (OHA), John Palmer.

“Jika trend kemasukan ke hospital ini terus meningkat, ia akan mencapai titik kemusnahan,” kata. OHA mewakili 250 hospital dan 15 sistem kesihatan.

Dengan 78 peratus katil dan 81 peratus katil ICU telah diisi, hospital Ohio menangguhkan pembedahan elektif dan memindahkan beberapa pesakit ke kemudahan lain dengan menjangkakan lonjakan Omicron selepas cuti sambutan Krismas dan Tahun Baharu, kata Palmer.

Minggu lalu, Gabenor Ohio Mike DeWine menggerakkan lebih daripada 1,000 Pengawal Kebangsaan, termasuk 150 profesional terlatih perubatan, untuk mengurangkan beban kakitangan hospital.

“Kami mengharapkan yang terbaik tetapi kami sedang bersiap untuk yang terburuk apabila ianya melibatkan Omicron. Realitinya ialah kami mempunyai ramai warga Ohio yang tidak divaksinasi,” kata Palmer.

Hanya 55 peratus daripada populasi Ohio yang layak telah lengkap divaksinasi, jauh di bawah purata kebangsaan hampir 62% peratus, menurut data dari Pusat Kawalan dan Pencegahan Penyakit (CDC).

Mereka yang tidak diberi vaksin sepenuhnya menyumbang 94 peratus daripada pesakit Covid-19 yang dimasukkan ke hospital di Ohio tahun ini hingga 15 Disember, menurut data negeri. – Agensi


Rundingan kerusi PH dengan UMNO-BN belum selesai, jangka minggu depan

Perbincangan bagi agihan kerusi antara Pakatan Harapan (PH) dan UMNO-Barisan Nasional (BN) bagi Pilihan Raya Negeri (PRN) Selangor dijangka selesai dalam tempoh seminggu lagi, kata Pengerusi PH Selangor Datuk Seri Amirudin Shari.

Untuk rekod, Dewan Undangan Negeri (DUN) Selangor sudah dibubarkan terbubar pada 23 Jun lalu, Langkah itu memberi laluan kepada pelaksanaan PRN diadakan dalam tempoh 60 hari selepas pembubaran diwartakan.

Menteri Besar Selangor itu berkata, beberapa siri perbincangan telah diadakan antara Pengerusi PH, Datuk Seri Anwar Ibrahim dengan Presiden UMNO, Datuk Seri Dr Ahmad Zahid Hamidi, dan diharapkan penyelesaian bagi perkara berkenaan dapat dicapai tidak lama lagi, menurut laporan Bernama.

“Saya rasa paling lama seminggu lagi (selesai perbincangan pembahagian kerusi),” katanya kepada pemberita pada Program Ibadah Korban Perdana Negeri Selangor di kediaman rasmi Menteri Besar Selangor hari ini.

Berkenaan gerak kerja PH, Amirudin berkata parti itu telah rancak menggerakkan jenteranya terutamanya sejak bulan Ramadan lepas dan sedang menumpukan perancangan bagi kempen serta program untuk bertemu rakyat bagi menghadapi PRN.

Selangor antara enam negeri yang akan menghadapi PRN tidak lama lagi selain Kedah, Pulau Pinang, Negeri Sembilan, Kelantan dan Terengganu.

Pada Pilihan Raya Umum ke-14 (PRU-14), PH yang bertanding menggunakan logo PKR ketika itu menang 51 daripada 56 kerusi DUN, diikuti BN dan PAS masing-masing mendapat empat dan satu kerusi.


Ugut bakar rumah jika tak dibeli burger, lelaki ke penjara

Mahkamah Majistret Selayang hari ini menjatuhi hukuman penjara lima bulan terhadap seorang lelaki yang mengugut membakar rumah jika bapanya tidak membelikannya burger dan pulang segera.

Majistret Nur Hafizah Rajuni menjatuhkan hukuman itu terhadap Mohammad Adib Akmal Mohd Sauffi, 29, selepas tertuduh mengaku bersalah melakukan kesalahan itu di kediamannya di Taman Bolton, Batu Caves, Selangor, pada 10 malam, 27 Disember lalu.

Mahkamah memerintahkan Mohammad Adib Akmal menjalani hukuman penjara itu bermula dari tarikh dia ditangkap, semalam, lapor Bernama.

Pendakwaan dilakukan mengikut Seksyen 506 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya.

Mengikut fakta kes, pada hari kejadian, ketika bapa Mohammad Adib Akmal keluar membeli makanan, bapanya menerima panggilan telefon daripada Mohammad Adib Akmal yang menyuruh membelikan burger dan pulang ke rumah dengan segera.

Sekiranya bapa tertuduh tidak mengikut arahan, tertuduh mengugut mahu membakar rumah mereka.

Ketika rayuan, Mohammad Adib Akmal yang diwakili peguam Yayasan Bantuan Guaman Kebangsaan M Mariappan memohon mahkamah mengenakan hukuman yang ringan dengan alasan anak guamnya hanya berniaga kecil-kecilan dan berpendapatan RM1,000 sebulan.

Timbalan Pendakwa Raya Anis Farhah Ahmad Hilmi bagaimanapun memohon mahkamah mengenakan hukuman setimpal supaya memberi pengajaran kepada tertuduh.

“Dalam kes ini, tertuduh mengugut bapa kandungnya sendiri, tertuduh sepatutnya menjaga dan menghormati bapanya bukan mengugut,” katanya.


Lalitha tak boleh dipercayai, kata Azam Baki dalam pernyataan balas

Tan Sri Azam Baki mencerminkan bekas penyelidik Pusat Memerangi Kronisme dan Korupsi (C4), Lalitha Kunaratnam, sebagai individu tidak boleh dipercayai, dan bukannya seorang wartawan penyiasat seperti diakuinya.

Dalam jawapan balas kepada pernyataan pembelaan Lalitha, Ketua Pesuruhjaya Suruhanjaya Pencegahan Rasuah Malaysia (SPRM) itu juga memberitahu beliau dan SPRM tidak pernah mempunyai sebarang hubungan kerja secara peribadi dengannya.

Beliau mempersoalkan dakwaan wanita itu yang kononnya mempunyai hubungan kerjaya yang baik dengan beliau dan kakitangan SPRM.

Memetik laporan BH, Azam menafikan dakwaan hubungan baik itu dan menegaskan jika ia benar, sepatutnya akan memudahkan lagi kerja wanita itu untuk mendapatkan pengesahan daripadanya sebelum mengarang serta menerbitkan artikel dan ciapan fitnah berkenaan.

“Sebaliknya, defendan mengarang, menerbitkan dan menerbitkan semula artikel serta ciapan itu tanpa mendapatkan pengesahan dan maklum balas daripada saya terlebih dulu.

“Pernyataan defendan di sini jelas bertujuan mengelirukan mahkamah dengan mendakwa kononnya dia (Lalitha) mempunyai hubungan kerja yang baik dengan saya dan kakitangan saya sedangkan saya dan SPRM tidak pernah mempunyai sebarang hubungan kerja secara peribadi dengannya.

“Defendan juga tidak memberikan sebarang butiran berkenaan nombor pemberi maklumat yang sepatutnya beliau miliki selaku seorang pemberi maklumat berdaftar dengan pihak berkuasa,” katanya dalam dokumen jawapan kepada pernyataan pembelaan yang difailkan hari ini.

Azam berkata, sebagai ‘wartawan penyiasat’, Lalitha sepatutnya perlu mendapatkan maklumat penuh atau sekurang-kurangnya nama penuh pegawai dikenali sebagai ‘Hong’ dan nombor pemberi maklumat diberikan pihak berkuasa (seperti didakwanya dalam pernyataan pembelaan).

Katanya, pernyataan defendan mencerminkan kredibiliti Lalitha yang tidak boleh dipercayai dan bukan seorang wartawan penyiasat seperti diakui olehnya.

Dalam saman difailkan pada 12 Januari lalu, Azam melalui pernyataan tuntutan menegaskan tindakan Lalitha menulis dan menyiarkan dua artikel memfitnahnya, seolah-olah menghina Yang di-Pertuan Agong yang melantiknya mengikut undang-undang.

Menurutnya kenyataan fitnah dalam dua artikel itu seolah-olah bermaksud beliau menerima kenaikan pangkat tanpa melalui sebarang proses wajar, sedangkan sudah berkhidmat dengan SPRM sejak 1984 dan hanya dilantik ke pangkat tertinggi selepas hampir 30 tahun berkhidmat dengan SPRM.

Beliau berkata, kenyataan itu memfitnah SPRM secara keseluruhannya seolah-olah agensi itu tidak mempunyai sebarang proses wajar dalam isu kenaikan pangkat.

Menurut Azam, artikel diterbitkan pada Oktober dan Disember tahun lalu di portal Independent News Service (INS) juga secara tidak langsung menggambarkan beliau dan adiknya menyokong politik berhaluan kiri serta aktiviti menyalahi undang-undang.

Beliau berkata, kenyataan yang mengaitkannya dengan pemilikan saham secara salah, turut memfitnah dan mencemarkan serta berniat menjatuhkan agensi penguatkuasaan berkenaan.

Dalam tuntutan samannya, Azam memohon injuksi bagi menghalang Lalitha atau ejennya daripada membuat, menerbitkan atau menyebabkan kenyataan fitnah itu diterbitkan semula.

Beliau turut memohon defendan memadamkan artikel dan ciapan serta menuntut ganti rugi am sebanyak RM10 juta, ganti rugi teruk, kos serta relif lain difikirkan sesuai oleh mahkamah.

Sementara itu, peguam Mohamed Ibrahim Mohamad yang mewakili Lalitha memberitahu media bahawa pengurusan kes ditetapkan pada 8 Mac ini.


Ini pilih kasih, kata Pemuda PN isu pemain hoki dan TKM Pulau Pinang

Wujud amalan pilih kasih dalam pentadbiran negara sekarang ini apabila seorang pemain hoki wanita negara, Hanis Nasirah Onn dihukum gara-gara didakwa mengeluarkan komen bersifat perkauman.

Namun, pada masa sama kenyataan oleh Timbalan Ketua Menteri Pulau Pinang, P Ramasamy yang mendesak dominasi Melayu dalam perkhidmatan awam negara dipecahkan tidak pula dikenakan tindakan, kata Ketua Pemuda PN, Ahmad Fadhli Shaari.

Menurutnya Hanis Nadirah memberikan komen secara bergurau, malah telah memohon maaf dan memadam ulasannya dalam media sosial, dicop sebagai rasis dan telah digantung daripada menyertai skuad kebangsaan dalam semua acara antarabangsa.

“Double standard dlm negara! Seorang atlit memberikan komen secara bergurau, dicop rasis dan digantung.

“Seorang lagi pula, Timbalan Ketua Menteri, mengeluarkan kenyataan menggambarkan orang Melayu ‘terlalu dominan’ dalam perkhidmatan awam, sehingga hari ini masih berkhidmat sebagai Timbalan Ketua Menteri.

“Jangan butakan mata kita untuk membuat penilaian!,” kata Ahmad Fadhli dalam satu kenyataan, hari ini (12 Februari 2023).

Hanis Nadiah adalah antara pemain yang dianggap terbaik oleh Jurulatih Hoki Negeri Sembilan, K Rajan yang turut membayangkan penyerang kebangsaan itu bukan seorang yang rasis.

“Saya seorang India, saya akan merasakannya lebih awal jika dia seorang yang bersifat perkauman,” kata Rajan.

Terdahulu, Hanis Nadirah, 27, pemain kebangsaan didakwa membuat kenyataan berbaur perkauman di media sosial berhubung konsert AR Rahman di Stadium Nasional yang membayangkan tempat itu pasti berbau.

Keputusan menggantung pemain negara itu mendapat sokongan pula Kementerian Belia dan Sukan (KBS) yang diterajui oleh seorang Menteri DAP.

Tindakan tersebut diambil dengan pantas tanpa menghiraukan alasan diberikan Hanis Nadiah yang tidak mempunyai niat untuk menguris perasaan mana-mana individu dan kumpulan kaum dalam negara.

Kelmarin, Ramasamy dalam satu kenyataan semalam, menggesa kerajaan Anwar, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Ramasamy berkata, dasar perkauman sedemikian tidak lagi boleh dipertahankan terutama ketika kerajaan sekarang berada di tampuk kuasa.

Susulan itu, Parti Amanah Negara (AMANAH) – parti gabungan bersama DAP dalam Pakatan Harapan (PH) – menyindir Ramasamy yang juga Timbalan Pengerusi DAP Pulau Pinang, kerana cuba menjadi hero kaum India dengan mengeluarkan kenyataan dan mencari publisiti murahan.

Sementara hari ini pula, Naib Presiden Bersatu Datuk Dr Radzi Jidin berkata beliau tidak terkejut dengan kenyataan Ramasamy, kerana itu adalah suara hati DAP yang amat alergik kepada sesuatu yang didominasi oleh orang Melayu.


14 juta kenderaan dijangka atas jalan raya tiga hari menjelang Aidilfitri

Bukit Aman menganggarkan kira-kira 14 juta kenderaan akan berada di atas jalan raya di seluruh negara menuju ke destinasi masing-masing, khusus ke kampung halaman, tiga hari sebelum sambutan Aidilfitri, awal Mei ini.

Pengarah Jabatan Siasatan Penguatkuasaan dan Trafik (JSPT) Bukit Aman, Datuk Mat Kassim Karim berkata berdasarkan trend semasa, sebanyak 4.7 juta kenderaan sehari dijangka berada di atas 32 lebuh raya seluruh negara untuk pulang ke kampung halaman.

Berikutan itu, katanya, pihaknya kini meningkatkan kesiapsiagaan bagi memastikan trafik terkawal ketika tempoh itu melalui Op Lancar.

“Ini kerana trend masyarakat yang suka balik pada saat akhir. Cuti raya pada tahun ini agak panjang dan masyarakat mengambil peluang beraya di kampung setelah dua tahun tidak dibenarkan merentas negeri bagi menyambut Hari Raya susulan pandemik Covid-19.

“Kita juga menjangkakan kesesakan teruk pada 7 dan 8 Mei ini apabila orang ramai pulang semula dari kampung ke ibu negara,” katanya seperti dilapor Utusan.

Mat Kassim juga berkata, ekoran jangkaan pertambahan kenderaan, JSPT mengatur gerak seramai 6,559 pegawai dan anggota trafik di peringkat kontinjen dan daerah bagi menjaga keselamatan trafik.

Menurutnya cuti pegawai dan anggota JSPT turut dibekukan bagi persediaan Op Selamat 18 bertemakan ‘Rumah Selamat, Selamat Sampai Ke Destinasi’ turut akan dilancarkan bermula 29 April hingga 8 Mei depan.

“Dalam Op Selamat 18 ini, JSPT akan memberi fokus terhadap Op Motosikal, Op Had Laju dan Op Perdagangan yang akan dijalankan secara penguatkuasaan menyeluruh dengan tiada sebarang rayuan akan diterima bagi memastikan pengguna jalan raya mematuhi undang-undang ditetapkan.

“Aset-aset JSPT seperti motosikal dan kereta peronda juga dioptimumkan penggunaannya bagi tugas penguatkuasaan dan rondaan omnipresent di lokasi panas seluruh negara,” katanya.

Mat Kassim turut mengingatkan pengguna jalan raya sentiasa mematuhi undang-undang dan merancang perjalanan dengan selamat.

“Perlu peka dan fokus ketika memandu dan jangan guna telefon bimbit bagi mengelakkan berlakunya situasi tidak diingini,” katanya.


Ismail Sabri keberatan bubar Parlimen adakan PRU, tapi sokong pula PRN Johor

Perdana Menteri Datuk Seri Ismail Sabri Yaakob hari ini menegaskan kestabilan politik perlu diutamakan pada masa ini demi keselamatan dan kesejahteraan rakyat, ia memberi isyarat keberatan untuk mengadakan pilihan raya umum (PRU) dalam masa terdekat.

Ismail Sabri tidak mahu melihat sekali lagi berlaku kemelut politik walaupun UMNO juga yang menjadi punca kepada krisis politik di Melaka dan terbaharu di Johor pula dengan mengambil langkah mengadakan Pilihan Raya Negeri (PRN) Johor.

Kenyataan tersebut dilihat tidak serupa bikin apabila mahukan kestabilan politik tetapi pada masa sama UMNO berterusan menyusahkan rakyat dengan mengadakan PRN pada ketika rakyat sedang berdepan kesempitan hidup akibat Covid-19 dan bencana banjir besar baru-baru ini.

Kestabilan politik itu, menurut Ismail Sabri juga penting bagi membolehkan kerajaan melaksanakan semua perancangan yang telah dan sedang dibuat untuk membantu rakyat dalam situasi sukar akibat pandemik Covid-19.

“Jika ada yang menarik sokongan, betul kerajaan akan tumbang. Itu adalah fakta. Kalau Perikatan Nasional (PN) malah sesiapa juga termasuk Gabungan Parti Sarawak (GPS) atau dalam kalangan UMNO sendiri menarik sokongan akan menyebabkan kerajaan tumbang kerana kita hanya ada kelebihan empat kerusi.

“Tapi saya percaya kestabilan politik yang penting. Jika timbul perkara seperti ini, politik kita kembali bergolak dan ekonomi juga akan terjejas akibat tindakan itu,” katanya lapor Bernama.

Ismail Sabri terdahulu menyampaikan Wang Bantuan Pembelian Barangan Keperluan Asas Monsun Timur Laut 2021/2022 sebanyak RM2,500 kepada setiap 1,157 ketua isi rumah mangsa banjir Daerah Bera di Dewan Konvensyen Majlis Daerah Bera hari ini.

Beliau berkata demikian ketika diminta mengulas mengenai kenyataan Presiden Bersatu Tan Sri Muhyiddin Yassin yang dilaporkan media berkata bahawa sokongan parti itu bersama PAS terhadap kerajaan adalah bersyarat.

PAS dan Bersatu hari ini mengingatkan kerajaan bahawa sokongan yang diberikan kepada Ismail Sabri Yaakob bukanlah dibuat dengan begitu saja, sebaliknya bersyarat.

Menurut Muhyiddi, sokongan yang diberikan – sehingga memungkinkan Umno dan naib presidennya itu menjadi kerajaan – tertakluk kepada syarat tertentu.

“Mempertegaskan sokongan PAS dan Bersatu dalam kerajaan persekutuan adalah bersyarat perlu dihormati dan dirundingi atas nilai integriti, antirasuah dan berkebajikan,” katanya awal hari ini.

Bagaimanapun, Ismail Sabri yang juga Naib Presiden UMNO berpandangan perkara itu perlu ditentukan oleh parti dan tidak menolak kemungkinan presiden parti-parti terlibat untuk duduk berbincang bagi mencari penyelesaian terbaik dengan meletakkan kebajikan rakyat sebagai agenda utama.


Kerajaan tak sekat siasatan individu dikait Kertas Pandora

Siasatan boleh dijalankan terhadap individu yang terpalit dalam pendedahan Kertas Pandora dan kerajaan tidak akan menghalangnya, kata Datuk Seri Ismail Sabri Yaakob.

Perdana Menteri berkata pihak berkuasa boleh mengambil tindakan dan membuat siasatan sekiranya terdapat bukti yang jelas melibatkan individu yang terkait dalam skandal Kertas Pandora, ia bagaimanapun terpulang kepada agensi yang terlibat untuk membuat keputusan tersebut.

“Pihak berkuasa baca semua, Suruhanjaya Pencegahan Rasuah Malaysia (SPRM) baca semua baca berita yang dikeluarkan.

“Justeru, terserah kepada pihak berkuasa, kita tidak menyekat tindakan daripada pihak berkuasa kepada sesiapa, tetapi mesti ada bukti. Kalau tak ada bukti, tak bolehlah,” katanya.

Ismail Sabri terdahulumeninjau penyelenggaraan lif di Perumahan Awam Seri Perak, Bandar Baru Sentul, hari ini.

Katanya lagi, pendirian itu adalah berasaskan keterbukaan kerajaan terhadap apa jua tindakan undang-undang di negara ini.

Baru-baru ini, heboh berkenaan laporan pendedahan oleh Kertas Pandora yang merupakan pendedahan fail kewangan sulit kepada Pusat Kewartawanan Penyiasatan Antarabangsa (ICIJ) seperti yang dilaporkan media tempatan.

Pendedahan itu melibatkan lebih 11.9 juta dokumen rekod lain daripada 14 penyedia perkhidmatan luar pesisir yang menubuhkan dan menguruskan syarikat Shell dan pemegang amanah di tempat perlindungan cukai di seluruh dunia.

Lebih banyak dokumen berkaitan dengan urus niaga luar negara orang kaya Malaysia termasuk Timbalan Menteri Kewangan, Yamani Hafez Musa dan Presiden UMNO, Datuk Seri Dr. Ahmad Zahid Hamidi terdapat di dalam kebocoran daripada penyedia perkhidmatan berkenaan.

Pada 7 Oktober lalu, Ketua Pembangkang Datuk Seri Anwar Ibrahim mengemukakan rayuan kepada Yang Dipertua Dewan Rakyat, Datuk Azhar Azizan Harun untuk membahaskan usul mengenai Kertas Pandora.

Anwar berharap supaya Azhar Azizan meneliti dan mempertimbang usul tersebut dibincangkan di Parlimen setelah Speaker Dewan menolak isu tersebut dibawa ke dalam aturan mesyuarat sehari sebelum itu.


Rayuan Rosmah gugur Sri Ram, batal kes rasuah didengar 15 November

Mahkamah akan mendengar rayuan Datin Seri Rosmah Mansor berhubung keputusan Mahkamah Tinggi yang menolak permohonannya untuk membatalkan perbicaraan kes rasuah projek solar hibrid dan menggugurkan Datuk Seri Gopal Sri Ram sebagai ketua pendakwaan, 15 November ini.

Peguam Datuk Akberdin Abdul Kader yang mewakili Rosmah berkata tarikh pendengaran di Mahkamah Rayuan itu ditetapkan Timbalan Pendaftar Mohd Khair Haron semasa pengurusan kes secara dalam talian hari ini.

“Tarikh pendengaran itu ditetapkan setelah perayu (Rosmah) memfailkan rayuan terhadap keputusan Mahkamah Tinggi itu pada 24 September lalu,” katanya memetik laporan Bernama.

Prosiding hari ini disertai Timbalan Pendakwa Raya Poh Yih Tinn dan Datuk Jagjit Singh yang mewakili Rosmah.

Pada 4 Oktober lalu Mahkamah Rayuan menolak permohonan isteri bekas Perdana Menteri Datuk Seri Najib Razak itu untuk menangguhkan perbicaraan kes rasuahnya sementara rayuan itu diputuskan.

Susulan keputusan tersebut, Rosmah, 69, telah memberi keterangan membela diri pada perbicaraan kes itu di Mahkamah Tinggi pada 5 Oktober dan akan bersambung pada 8 Disember.

Rosmah memfailkan dua permohonan di Mahkamah Tinggi di sini pada 6 Mei untuk membatalkan keseluruhan perbicaraannya, dalam usaha untuk dibebaskan daripada ketiga-tiga pertuduhan serta menggugurkan Sri Ram sebagai pendakwa utama.

Rosmah memfailkan permohonan itu selepas Mahkamah Rayuan pada 8 April membenarkan rayuannya untuk mendapatkan salinan surat pelantikan Sri Ram selepas pihak pendakwaan bersetuju untuk menyerahkan kepada pihak pembelaan.

Rayuan itu beliau kemukakan selepas Mahkamah Tinggi menolak permohonannya berhubung surat pelantikan Sri Ram, pada 19 Ogos tahun lepas.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor.

Ia sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.


PM Malaysia homoseks: Hamzah minta Anwar saman media Itali

Ketua Pembangkang Datuk Seri Hamzah Zainuddin meminta Datuk Seri Anwar Ibrahim menyaman media Itali, yang menerbitkan laporan menyatakan Perdana Menteri Malaysia adalah pengamal homoseksual sepenuhnya.

Hamzah yang juga ahli Parlimen Larut berkata ia jelas adalah satu penghinaan kepada Anwar, dan Perdana Menteri mesti mengambil tindakan undang-undang terhadap media, agenzianova, terbabit.

Beliau berkata demikian ketika membahasakan usul undi percaya terhadap Anwar sebagai Perdana Menteri di Dewan Rakyat hari ini (19 Disember 2022).

Ucapan beliau pada awalnya diganggu oleh Ahli Parlimen Jelutong RSN Rayer – yang masih membawa perangai pembangkang di Dewan Rakyat walaupun kini menjadi kerajaan.

Rayer bangun meminta Hamzah menarik balik kenyataan itu, namun bekas Menteri Dalam Negeri Kerajaan Perikatan Nasional itu menjelaskan beliau memetik laporan media Itali yang membuat laporan itu.

Hamzah berkata Anwar sebelum ini telah disabitkan mengenai perkara itu (homosek), merujuk kepada sabitan kesalahan liwat sebelum ini, tetapi mendapat pengampunan daripada Yang di-Pertuan Agong.

“Pada 24 November 2022 sebaik sahaja YAB Tambun mengangkat sumpah sebagai Perdana Menteri sebuah agensi berita dari Itali menerbitkan artikel bertajuk ‘“first full-blown homosexual elected prime minister in an Islamic country’.

“Laporan ini menghina YAB Tambun. Dia (laporan media itu) menghina YAB Perdana Menteri. Tindakan tegas harus kita ambil. Kerajaan bertanggungjawab untuk memaklumkan kepada seluruh dunia bahawa YAB Tambun sudah pun diberikan pengampunan oleh Yang di-Pertuan Agong.

“YAB Tambun wajib mengambil tindakan terhadap agensi luar. Jangan hanya mengambil tindakan terhadap mereka dalam negara sahaja. Kita tidak mahu dilihat sebagai jaguh kampung semata-mata.

“Betul… betul… dahulu YAB Tambun telah pun dihukum oleh mahkamah kerana kesalahan tersebut… tetapi sekarang sudah bebas kerana telah diberikan pengampunan,” kata Hamzah.

Sehubungan itu, beliau menggesa kerajaan PH-UMNO tidak membiarkan dunia terus percaya bahawa Perdana Menteri Malaysia sekarang ini adalah pengamal homoseksual tegar.

“Jangan dibiarkan sehingga dunia percaya seolah-oleh Perdana Menteri Malaysia pengamal homoseksual tegar… ini cerita lama… kita harus bangkang… Saya minta YAB (Anwar) saman agensi agenzianova.com.

Untuk rekod, Anwar sebelum ini menghadapi dua tuduhan meliwat pembantunya Azizan Abu Bakar dan Saiful Bukhari Azlan iaitu pada 1998 dan 2008. Namun, kali pertama Anwar dipenjarakan adalah atas kesalahan rasuah dan salah guna kuasa.

Bagaimanapun, pada 2015 Mahkamah Persekutuan menolak rayuan akhir Anwar untuk mengetepikan hukuman penjara lima tahun yang dikenakan Mahkamah Rayuan terhadap beliau kerana meliwat Saiful Bukhari.

Pada 2018, ketika Pakatan Harapan menjadi kerajaan dipimpin Tun Dr Mahathir Mohamad, Anwar dibebaskan dengan pengampunan Yang di-Pertuan Agong ketika itu Tengku Muhammad Faris Petra ibni Sultan lsmail Petra.


SPRM nafi lindungi Muhyiddin

Pegawai penyiasat Suruhanjaya Pencegahan Rasuah Malaysia (SPRM) hari ini menafikan agensi itu melindungi Tan Sri Muhyiddin Yassin dan bersikap pilih kasih apabila tidak menyiasat dakwaan Presiden Parti Pribumi Bersatu Malaysia itu telah mengeluarkan sejumlah besar wang.

Mohd Syahmeizy Sulong, 37, berkata beliau hanya ditugaskan untuk menyiasat kes Syed Saddiq Syed Abdul Rahman dan memberi tumpuan kepada pengeluaran wang RM1 juta daripada akaun Angkatan Bersatu Anak Muda (Armada) tanpa kebenaran majlis pimpinan tertinggi Bersatu, menurut Bernama.

Saksi pendakwaan ke-25 itu berkata demikian ketika pemeriksaan balas oleh peguam Gobind Singh Deo pada perbicaraan kes Ahli Parlimen Muar tersebut yang berdepan empat pertuduhan pecah amanah dan pengubahan wang haram di hadapan Pesuruhjaya Kehakiman Datuk Azhar Abdul Hamid.

Gobind: Adakah kamu tahu mengenai pengeluaran wang dalam jumlah yang besar oleh Tan Sri Muhyiddin yang ketika itu Presiden Bersatu?

Mohd Syahmeizy: Saya tidak pasti.

Gobind: Kamu bersikap dwistandard sebab tidak siasat Tan Sri Muhyiddin. Aduan orang lain kamu siasat.

Mohd Syahmeizy: Saya tidak setuju kerana siasatan saya hanya fokus kepada Syed Saddiq mengenai pengeluaran RM1 juta yang melanggar Perlembagaan Bersatu.

Penguasa Kanan SPRM itu turut menafikan tiada siasatan lain dilakukan kerana melindungi Muhyiddin dan tidak bersetuju bahawa agensi tersebut hanya digunakan sebagai alat untuk melindungi pihak tertentu.

Kepada soalan lain, saksi itu menafikan beliau tidak berani mengambil kenyataan daripada Muhyiddin, yang ketika itu Perdana Menteri kerana SPRM berada di bawah Jabatan Perdana Menteri.

Gobind: Ada atau tidak kamu minta arahan daripada pihak atasan untuk menyiasat Tan Sri Muhyiddin berkenaan maklumat itu (pengeluaran wang daripada Bersatu tanpa kebenaran) dan saksi menjawab: Tidak.

Bagaimanapun, beliau kemudian menjelaskan bahawa pengeluaran itu adalah untuk kegunaan Bersatu bukannya peribadi dan ini menyebabkan Gobind meninggikan suara dengan tindakan saksi berkenaan yang dianggap tidak bercakap benar di mahkamah.

Gobind: Kamu katakan ia untuk kegunaan parti Bersatu, ini bermakna kamu ada siasat Tan Sri Muhyiddin.

Mohd Syahmeizy: Tidak, ia berdasarkan pendapat saya.

Pada awal prosiding, Pegawai Penyiasat Bahagian Forensik Teknologi SPRM Nor Fadhilah Mohd Salleh berkata beliau tidak mendengar nama Muhyiddin disebut dalam rakaman video Syed Saddiq yang dimainkan di mahkamah hari ini berkaitan pengeluaran wang itu.

Nor Fadhilah, 36, berkata beliau agak keliru dengan soalan Gobind pada prosiding semalam kerana rakaman itu hanya dimainkan sekejap dan saksi itu tidak mendengarnya secara keseluruhan.

Gobind: Dalam video ini, diberitahu Tan Sri Muhyiddin keluarkan wang besar tanpa kebenaran.

Nor Fadhilah: Saya tak dengar nama Tan Sri Muhyiddin seperti yang tuan sebut. Saya hanya dapat arahan untuk lihat minit-minit tertentu di dalam video tersebut.

Saksi pendakwaan ke-24 itu juga berkata tiada keperluan untuk beliau membuat laporan polis terhadap Muhyiddin kerana tidak mendengar nama pemimpin berkenaan disebut dalam rakaman video.

Menjawab soalan Timbalan Pendakwa Raya Datuk Wan Shaharuddin Wan Ladin, Nor Fadhilah berkata beliau merupakan pegawai forensik yang ditugaskan untuk mengeluarkan video rakaman sahaja dan menyerahkannya dalam bentuk DVD kepada pegawai penyiasat.

Perbicaraan bersambung esok.


SPRM tahan seorang kakitangan Petronas terlibat rasuah

Petroliam Nasional Bhd (Petronas) hari ini mengesahkan salah seorang kakitangan eksekutif peringkat rendah kumpulan itu telah ditahan oleh Suruhanjaya Pencegahan Rasuah Malaysia (SPRM) kerana disyaki terbabit dalam rasuah.

Dalam kenyataannya, syarikat minyak dan gas negara itu turut menegaskan bahawa ia komited untuk memberi kerjasama penuh kepada SPRM dalam siasatan tersebut dan menentang keras sebarang bentuk salah laku melibatkan kakitangannya, lapor Bernama.

“Petronas telah bekerjasama erat dengan SPRM sejak 2012 dan akan meneruskan usaha itu bagi membendung rasuah dalam kumpulan ini.

“Malah, kumpulan ini mengamalkan toleransi sifar terhadap gejala rasuah dan akan terus memanfaatkan mekanisme dalaman bagi membendung salah laku terbabit,” katanya.

Menurut Petronas, Kod Tatalaku dan Etika Perniagaa kumpulan itu jelas melarang sebarang permintaan tidak wajar, rasuah dan salah laku melibatkan kakitangan, pengarah dan pihak ketiga yang menjalankan kerja atau perkhidmatan untuk serta bagi pihak syarikat-syarikat dalam kumpulan tersebut.


Spekulasi dua kerusi Parlimen untuk Khairy pilih bertanding

Selepas diminta memberi laluan kepada Ketua Bahagian untuk bertanding di kerusi Parlimen Rembau, spekulasi mengatakan terdapat dua kerusi Parlimen diberikan kepada Khairy Jamaluddin Abu Bakar untuk dipilih pada pilihan raya umum ke-15 (PRU-15) nanti.

Menteri Kesihatan itu sebelum ini mendedahkan Timbalan Presiden UMNO, Datuk Seri Mohamad Hasan memintanya untuk mengosongkan kerusi Rembau dan Khairy yang juga penyandang kerusi itu sejak 2008 juga mengumumkan kesediaannya untuk memberi laluan kepada bosnya yang juga Ketua Bahagian disitu.

Difahamkan, berkemungkinan Mohamad juga sedang mengintai peluangnya untuk menjadi Perdana Menteri sekiranya Barisan Nasional (BN) memenangi PRU-15 nanti.

Bagaimanapun, selepas pengumuman Khairy untuk memberi laluan kepada calon baharu di Rembau, UMNO dikatakan bakal memberi kerusi Parlimen baharu kepada Khairy untuk bertanding nanti dan antaranya Alor Setar dan Port Dickson.

Menurut laporan Utusan Malaysia, gerak kerja bagi mengukuhkan posisi sedang diatur oleh jentera UMNO di peringkat Bahagian Port Dickson.

“Sah atau tidak Khairy ke Port Dickson? Confirm. Dia sudah suruh Ketua UMNO Port Dickson, Mohd. Faizal Ramli dan timbalan, Datuk Abdul Rahman Redza buat kerja,” menurut laporan tersebut yang memetik sumber tidak dinamakan.

Katanya, strategi itu pada peringkat awal tidak dihebohkan kerana tidak mahu disabotaj pihak lawan.

Kerusi Parlimen Port Dickson kini disandang Presiden PKR, Datuk Seri Anwar Ibrahim.

Sementara itu, sumber UMNO mendakwa kepimpinan tertinggi parti tiada masalah dengan percaturan Khairy untuk bertanding di Parlimen Port Dickson.

Malah dakwanya, strategi itu lebih baik berbanding menyerahkan kerusi tersebut kepada komponen Barisan Nasional (BN) iaitu MIC.

Dalam laporan sama juga, Khairy juga dikatakan mungkin akan diletak di kerusi Parlimen Alor Setar pada PRU-15 nanti juga.

Timbalan Ketua UMNO Bahagian Alor Setar, Zambri Mat memaklumkan, memang terdapat ura-ura untuk mencalonkan Menteri Kesihatan itu di Parlimen Alor Setar pada PRU-15.

“Dalam mesyuarat UMNO Cawangan, keseluruhan usul mahu Datuk Mohd. Yusof Ismail (Ketua UMNO Bahagian Alor Setar) bertanding di Parlimen Alor Setar, tempat MCA yang kalah dua penggal.

“Juga dibincangkan kemungkinan membawa Khairy bertanding di Parlimen Alor Setar. Ingatkan sulit kami berdua sahaja tahu.

“Rupanya semasa mesyuarat bersama beberapa agensi di bawah Majlis Perundingan Usahawan yang dihadiri hampir 30 orang, Datuk Mohd. Yusof ‘berjiwa besar’ memaklumkan kepada pegawai pejabat kesihatan daerah agar bersedia kerana Menteri nak bertanding di Parlimen Alor Setar,” katanya dalam kemas kini status di Facebook miliknya.


Hadi, Tuan Ibrahim menang tanpa bertanding

Datuk Seri Abdul Hadi dan Datuk Seri Tuan Ibrahim Tuan Man masing-masing mempertahankan jawatan Presiden PAS dan Timbalan Presiden selepas menang tanpa bertanding dalam pemilihan parti bagi sesi 2021-2023 pada Muktamar Tahunan Ke-67.

Perkara itu diumumkan Setiausaha Agung PAS, Datuk Seri Takiyuddin Hassan hari ini, tetapi tiga bagi jawatan Naib Presiden akan terdapat empat calon menawar diri untuk bersaing bagi mengisi tiga jawatan.

“Tiga daripada mereka adalah penyandang sebelum ini, iaitu Menteri di Jabatan Perdana Menteri (Hal Ehwal Agama), Senator Idris Ahmad; Timbalan Menteri Besar Kelantan, Datuk Mohd Amar Nik Abdullah; dan Menteri Besar Terengganu, Datuk Seri Dr Ahmad Samsuri Mokhtar.

“Seorang calon baharu adalah Ahli Jawatankuasa Kerja PAS Pusat sebelum ini, Dr Mohd Zuhdi Marzuki.

“Calon kelima, iaitu Datuk Seri Muhammad Sanusi Md Nor yang juga Menteri Besar Kedah, menarik diri daripada bertanding jawatan itu.

“Selain itu, seramai 36 calon akan merebut 18 jawatan Ahli Jawatankuasa Pusat,” katanya dipetik laporan BH selepas sidang media Muktamar Tahunan PAS Ke-67.

Takiyuddin berkata, seramai 1,546 perwakilan akan mengambil bahagian pada muktamar kali ini, dengan 694 menyertainya di Kuala Terengganu, manakala baki secara hibrid di negeri masing-masing.

Beliau berkata, mereka yang menghadiri muktamar kali ini meliputi 197 Yang Dipertua (YDP) kawasan di seluruh negara serta perwakilan Terengganu, Kelantan dan Pahang.

Muktamar Tahunan PAS Ke-67 dijadualkan berlangsung pada Sabtu dan Ahad ini.


Pemuda UMNO tak sanggup gadai maruah, hipokrit

Pemuda UMNO sedia untuk bekerjasama dengan sesiapa sahaja, tetapi bukan dengan cara menggadai maruah dan bersikap hipokrit, kata Ketua Pemuda, Datuk Asyraf Wajdi Dusuki.

Serentak itu, beliau mengingatkan Presiden UMNO, Datuk Seri Ahmad Zahid Hamidi supaya tidak menandatangani watikah calon PRU kepada mana-mana pemimpin UMNO yang hipokrit.

“Jangan sesekali diberi tempat di barisan hadapan untuk mewakili parti. Malah, ahli Umno wajar tolak hiprokrit seperti ini dalam pemilihan parti. Ingat pesan Nabi… jangan sampai ular patuk dua kali. Presiden ‘take note’ (ambil perhatian)… Presiden jangan tandatangan watikah,” katanya.

Kata-kata beliau itu dipercayai merujuk kepada beberapa pemimpin tertinggi UMNO yang kini membarisi jawatan menteri Kabinet dalam kerajaan Perikatan Nasional (PN) yang diterajui Bersatu.

Menyampaikan ucapan dasar pada persidangan Pemuda UMNO di PWTC hari ini, beliau berkata, UMNO adalah sebuah parti yang sangat terbuka dan sedia bekerjasama dengan sesiapa sahaja demi rakyat dan negara.

Sehubungan itu, Pemuda UMNO katanya, menggesa pucuk pimpinan parti untuk berunding dan berpakat secara hemah dalam menjalin kerjasama itu.

“Tidak ada kusut yang tidak boleh selesai. Yang penting mesti ada ikhlas dan jujur dalam persahabatan mahupun persepakatan,” katanya.

Asyraf Wajdi menegaskan isu sedia bekerjasama tanpa mencairkan prinsip adalah antara lima perkara penting sebagai pedoman dan resipi kemenangan untuk UMNO menghadapi Pilihan Raya Umum ke-15 (PRU15).

Beliau berkata, UMNO tidak boleh sesekali berasa kerdil dan berasakan parti itu lemah sehingga rela melutut kepada seteru politik yang kononnya menjamin kemenangan dalam PRU.


Menu Rahmah bertahan 3 bulan jika harga bahan mentah terus naik

Pengarah Urusan Mydin Datuk Ameer Ali Mydin berkata Menu Rahmah, program makan mampu yang menawarkan hidangan asas pada harga hanya RM4.90, akan bertahan tiga bulan sahaja, jika kos bekalan bahan mentah terus meningkat.

Sehubungan itu beliau menggesa penyelesaian yang lebih mantap untuk menangani tekanan kos sara hidup dilakukan supaya Menu Rahmah itu dapat terus dikekalkan.

Beliau memberitahu Utusan bahawa Mydin hanya mampu mengekalkan harga makanan yang rendah untuk tiga bulan pertama.

Perkara boleh berubah selepas bergantung pada harga bahan mentah, katanya, sambil menyatakan bahawa gerai yang lebih kecil menghadapi risiko lebihan kos yang lebih tinggi dan mungkin tidak dapat mengekalkan program itu.

“Apabila dilancarkan sahaja menu ini, ada cakap ini semua hanya hangat-hangat tahi ayam. Tapi saya jamin untuk tiga bulan pertama, stabil.

“Selepas itu bergantung kepada keadaan ekonomi yang tidak menentu. Kalau tiada kenaikan harga barang kita boleh kekalkan Menu Rahmah ini selama-lamanya,” katanya.

Bagaimanapun, pengenalan menu ini mencetuskan polemik terutama dalam kalangan peniaga kecil yang mahu kerajaan memberi fokus kepada kenaikan harga barang mentah terlebih dahulu.

Menurut Ameer Ali, beliau dalam masa sama tidak menolak kemungkinan harga Menu Rahmah boleh diturunkan berdasarkan situasi semasa.

“Seandainya harga barang turun, kita pun mungkin boleh turunkan harga Menu Rahmah,” katanya.